﻿ၥ ကီရံၫ့ 1 Corinthians 1

1 ၦလၧအကိၭဝဲၩဝ့ၫ လၧယ့ၫၡူၬဎရံၬ အဆၧအၪ့မၧၫ့ဖိၪ ဘဲၫယွၩအၥၭ အၥိၭ, ယၧၩ, စပီလူၫ ဒဲထၧၫ့ဖုဝဲ စစီၭစ၁နံၫ (ပစံၭ). 2 ၦဆံၫ့ဎံၪ လၧယ့ၫၡူၬဎရံၬ အဖၧၩ့, လၧဆၧကိၭဝဲၩဝ့ၫ လၧၦဆံၫ့ဎံၪ ယွၩအဆၧအီၪကီၪ့ လၧကီရံၫ့ အဖၧၩ့, ဒဲကယဲ ၦလၧအကိၭထၪ့ ပကဆါ ယ့ၫၡူၬဎရံၬ အမံၩ့, အဝ့ၫၥံၪ အကဆါ ဒဲပကဆါဆ့, ၦထီးအလူၬ လၧကယဲ အလးလစီၪ့လါလါ နီၪ, 3 မွဲနၥံၪ ဘၪ ဆၧအခိးအတၩ, ဒဲဆၧဘၪလိၬအိၭလိၬ လၧပဖါယွၩ, ဒဲကဆါ ယ့ၫၡူၬဎရံၬနီၪဆံၭ. 4 ယစံၭထၪ့အၪ့အူၭ ယယွၩ လၧနၥံၪ အကၠီၩ့ လထံၪဎးလဘီၩ့ဎး, လၧယွၩအခိးအတၩ အကၠီၩ့ လၧဆၧဖ့ၪလၫ့နၥံၪ လၧယ့ၫၡူၬဎရံၬ အဖၧၩ့တၭ, 5 ဒဲလၧအဝ့ၫနီၪ အကၠီၩ့ နၥံၪ န့ဘၪ ဆၧထူၭဆၧလၧၫ့ လၧဆၧထီးအလူၬ အဖၧၩ့, ဒဲဆၧၥ့ၪယၫ ထီးအလူၬ အဖၧၩ့, 6 ဘဲၫဆၧထိးအၥၭ ဘၪဆဲၫ့ လၧဎရံၬနီၪ အီၪဂုးအီၪခၧၫ့ယူၭ လၧနၥံၪ အဖၧၩ့ အၥိၭနီၪလီၫ. 7 မၩအၥၭဘဲၫနီၪတၭ, နၥံၪ ယိလါ ပကဆါ ယ့ၫၡူၬဎရံၬ အဆၧအီၪဖျီၪ အဖၧၩ့ၥၭ တၭ, ဆၧဖ့ၪလၫ့ လမံၩ့မံၩ့ လၧနၥံၪ လန့ဘၪနီၪ အီၪလၩ့ထး နးမံၩ့အ့ၬ. 8 တၭ အဝ့ၫဒၪ မိဒုၭအီၪဂုးအီၪခၧၫ့ နၥံၪ ထီးအထုၬ, ဘဲၫၥိၭ လၧပကဆါ ယ့ၫၡူၬဎရံၬ အမုနံၩ နီၪ, ဆၧအီၪက့ၪ ဆၧမၪ လၧနၥံၪ အလီၩ့ အလး ထီးအီၪ လဂ့ၩလီၫ. 9 ယွၩ လၧအကိၭ နၥံၪ လၧဆၧဖံၭၥိၭလိၬ နၥံၪအၥၭ လၧအဖိၪခွၫ ပကဆါ ယ့ၫၡူၬဎရံၬ အဂးနီၪ, မွဲအလူတီၩလီၫ. 10 ဖုၥံၪဝဲၥံၪဧ့, ဘဲၫၥိၭ နၥံၪ ချဲၩ့ဆၧ မိမီၪ့ဎီၩ့လိၬအၥၭ ဒဲဆၧလၩ့မုလၩ့ဖၭ ထီးအီၪ လၧနၥံၪ အကျၩ လဂ့ၩ နီၪ, နၥံၪ မိအီၪလၧနၥံၪ ကိၪ့ထၪ့ဖၭလၩ့ ဆၧလမံၩ့ဎး, နၥံၪအၥၭ အီၪလဖျိၪ့ဎး လၩ့ထံးလၩ့ဆ့ၭ တၭ, ယအၪ့ကံၩ့အၪ့ယၫ နၥံၪ လၧပကဆါ ယ့ၫၡူၬဎရံၬ အမံၩ့ အကၠီၩ့လီၫ. 11 အဂဲးဘဲၫယီၩ ယထၧၫ့ဖုဝဲၥံၪဧ့, ၦလၧအဘၪဆဲၫ့ လၧနးချိအံၫလဖၪ လီၩဘၪယၧၩ လၧဆၧအဲၪ့လိၬဆိၭချဲၩ့ အီၪလၧနၥံၪ အကျၩလီၫ. 12 ယစံၭ ဆၧယီၩ, လၧနၥံၪစံၭ နၥံၪဝ့ၫ လဂၩဘၪလဂၩ ဆုၬဆုၬ, ယဝ့ၫဒၪယီၩ ယမွဲ ၦဘၪဆဲၫ့ လၧစပီလူၫ, ယဝ့ၫဒၪယီၩ ယမွဲ ၦဘၪဆဲၫ့ လၧစအၫပီလၧၭတၭ, ယဝ့ၫဒၪယီၩ ယမွဲ ၦဘၪဆဲၫ့ လၧစစံဖၭ, ယဝ့ၫဒၪယီၩ ယမွဲ ၦဘၪဆဲၫ့ လၧဎရံၬလီၫ. 13 မွဲဎရံၬ အၪ့နၩ့ဖၭ အၥၭဧၪ; မွဲစပီလူၫ ထိးၥံၫအၥၭ လၧထုၪ့စူၪယၫ အလီၩ့ လၧနၥံၪ အကၠီၩ့ဆ့ဧၪ, မွဲနၥံၪ ဒိၭဘၭတံၫဇၫ့ နၥံၪအၥၭ လၧစပီလူၫ အမံၩ့ အဖၧၩ့ဆ့ဧၪ. 14 ယစံၭထၪ့အၪ့အူၭ ယွၩအခိးအတၩ လၧယလဘၭတံၫဇၫ့ဘၪ နၥံၪ နးဂၩ, အ့ၪလမွဲဘၪ စအကြံစပၧၭ ဒဲစဂ့အၧၭနီၪ, 15 ဘၪလဘၪ ၦလဂၩဂၩ မိစံၭ ဘၪခိၬ လၧယဘၭတံၫဇၫ့ဆၧ လၧယမံၩ့ဒၪယဝ့ၫလီၫ. 16 ယ ဘၭတံၫဇၫ့ စတ့ဖနၭ အဂံၪ့ဖိၪဆ့လီၫ. လၧနီၪအမ့ၬယၫ လၧယဘၭတံၫဇၫ့ ဂူၫဂၩ လဂၩဂၩနီၪ, ယၥ့ၪယၫအ့ၬ. 17 အဂဲးဘဲၫယီၩ ဘဲၫၥိၭ ယမိဘၭတံၫဇၫ့ဆၧနီၪ, ဎရံၬ အၪ့မၧၫ့လၩ့ယၧၩ လမွဲဘၪ, မွဲလၧယမိလီၩလၩ့လၬလၩ့ ဆၧၥၭထိၬအပရၧၫ့ အဂးလီၫ. လၧဆၧချဲၩ့ လၧအဘၪဆဲၫ့ လၧဆၧကိၪ့ၥ့ၪ လမွဲဘၪ, ဘၪလဘၪ ဎရံၬ အထုၪ့စူၪယၫယီၩ မိကဲၪထၪ့ ဘၪခိၬ ဆၧပျီၩပျီၩလီၫ. 18 အဂဲးဘဲၫယီၩ ထုၪ့စူၪယၫ အဆၧချဲၩ့နီၪ, မွဲဆၧပျီၩပျီၩ လၧၦလၧအဘၪ ဆၧဂၭဂီၩ့ဂၭစၪလဖၪ အမ့ၬယၫ လါနၫ့ဘိၩ, လၧၦထီၩ့ယူၭ လၧဆၧထိးတဲၩ့တၩ့ထဲၩ့လဖၪ အဂး, ပဝ့ၫဒၪယီၩ မွဲယွၩအစီၩ့အမၩ့ လီၫ. 19 အဂဲးဘဲၫယီၩ ဆၧကွ့ၭအၥၭ, ၦလၧအကိၪ့ဆၧၥ့ၪနီၪ, ယမိမၩဂၭဂီၩ့ အဆၧကိၪ့ၥ့ၪ, ဒဲၦလၧအထီးလၩ့အၥၭလဖၪနီၪ, ယမိမၩကဲၪထၪ့ အဆၧထီးလၩ့အၥၭ လၧဆၧပျီၩပျီၩလီၫ. 20 ၦလၧအကိၪ့ဆၧၥ့ၪ အီၪခီၫခီၫလဲၪ. ၦကွ့ၭလံၬ အီၪခီၫခီၫလဲၪ. ၦယီၩလကၠၪဖိၪ လၧအတၩ့ဆၧၫ့ ဆၧချဲၩ့ၥ့ၪနီၪ, အီၪခီၫခီၫလဲၪ. ဂၪ့ခိၪ အဆၧကိၪ့ၥ့ၪနီၪ ယွၩ အီၪက့ၪဝ့ၫ ဘဲၫဆၧအဂီၩ့ အၥိၭနီၪ မွဲအ့ၬဧၪ. 21 အဂဲးဘဲၫယီၩ ၦဂၪ့ခိၪဖိၪ ၥ့ၪယၫ ယွၩ လၧအဆၧကိၪ့ၥ့ၪဒၪဝ့ၫ အကၠီၩ့ လၥ့ၪဘၪတၭ, လၧယွၩကိၪ့ဆၧၥ့ၪ အဖၧၩ့နီၪ, ဘၪယွၩအၥၭ လၧအမိထိးထဲၩ့တၩ့ထဲၩ့ ၦလၧအနဲၩဝ့ၫလဖၪ လၧဆၧလီၩလၩ့ အဆၧပျီၩပျီၩလီၫ. 22 ၦယုဒၫဖိၪၥံၪ အၪ့ကံၩ့ ဆၧလၩ့လၭ တၭ, ၦဂြံစၭဖိၪၥံၪ အၪ့ဎၬ ဆၧကိၪ့ၥ့ၪ, 23 အ့ၪမွဲ ပဝ့ၫဒၪယီၩ, ပလီၩလၩ့လၬလၩ့ ဎရံၬ လၧအထိးၥံၫအၥၭ လၧထုၪ့စူၪယၫ အလီၩ့, လၧၦယုဒၫဖိၪၥံၪ အမ့ၬယၫနီၪ, မွဲဆၧဘၪထၧၩ့အလး, ဒဲလၧၦဂြံစၭဖိၪၥံၪ အမ့ၬယၫနီၪမွဲ ဆၧပျီၩပျီၩလီၫ. 24 မွဲလါနၫ့ဘိၩ, လၧၦဘၪ ဆၧကိၭဝ့ၫ အမ့ၬယၫနီၪ, ၦယုဒၫဖိၪၥံၪ မွဲဂ့ၩ, ၦဂြံစၭဖိၪၥံၪ မွဲဂ့ၩ, မွဲဎရံၬ, ဘဲၫပစံၭဆၧ အၥိၭ ယွၩအစီၩ့အမၩ့, ဒဲယွၩအဆၧကိၪ့ၥ့ၪလီၫ. 25 အဂဲးဘဲၫယီၩ ယွၩအဆၧဂီၩ့နီၪ, မွဲဆၧကိၪ့ၥ့ၪနဲၪ့ ၦၡၩဒံၭတၭ, ယွၩအဂဲးဆါအဘၭဆါနီၪ, မွဲဆၧဆီၪ့နဲၪ့ ၦၡၩဒံၭလီၫ. 26 အဂဲးဘဲၫယီၩ ထၧၫ့ဖုဝဲၥံၪဧ့, နၥံၪ ဒၪဘၪ ဆၧကိၭနၥံၪ လၧၦကိၪ့ဆၧၥ့ၪ ဘဲၫဆၧဖံၭဆၧယၪ အၥိၭနီၪ လမွဲဘၪ ၦအၪဂၩ, ၦအီၪလၧအစီၩ့အမၩ့ လအၪဂၩဘၪ, ၦဒိၪ အဆၨၩအဆၬ အၪဂၩဆ့အ့ၬ. 27 မွဲယွၩ ရွံန့ ဆၧအဂီၩ့ၥံၪ လၧဂၪ့ခိၪချိၫ့ ဘဲၫၥိၭ အမိမၩနၧၩ့မၩစၪ ဆၧကိၪ့ၥ့ၪတၭ, ယွၩ ရွံန့ ဆၧလၩ့ဆါ လၧဂၪ့ခိၪချိၫ့, ဘဲၫၥိၭ အမိမၩနၧၩ့မၩစၪ ဆၧအဂဲးအဘၭဆီၪ့လီၫ. 28 ယွၩရွံန့ ဆၧလၧအလၩအဖၩ့ လအီၪဘၪ လၧဂၪ့ခိၪချိၫ့, ဒဲဆၧလၧၦလယူၭလယၪ့ဘၪဝ့ၫ လဖၪ, ဒဲဆၧလၧအလမွဲဘၪ ဆၧလဖၪ, ဘဲၫၥိၭ အမိမၩဂၭဂီၩ့ခွံၬ ဆၧလၧအမွဲ ဆၧလဖၪလီၫ. 29 အဂဲးဘဲၫယီၩ ၦၡၩ ထီးအီၪက့ၪဖိၫလိၫအၥၭ လၧယွၩ အမ့ၬယၫ နးဂၩ လဂ့ၩ 30 မွဲလၧအဝ့ၫနီၪ အကၠီၩ့တၭ နၥံၪ အီၪလၧယ့ၫၡူၬဎရံၬ အဖၧၩ့ လၧယွၩ အီၪက့ၪဝ့ၫ လၧဆၧကိၪ့ၥ့ၪ, ဒဲဆၧတီၩဆၧလီၩ့ ဒဲဆၧဆံၫ့ဎံၪ, ဒဲဆၧဎွ့ၩန့ လၧပဂး, 31 ဘဲၫၥိၭ ဆၧမိမၩအၥၭ ဘဲၫဆၧကွ့ၭအၥၭ အၥိၭနီၪ, ၦလၧအအီၪက့ၪဖိၫလိၫအၥၭ နီၪ, မွဲအအီၪက့ၪဖိၫလိၫအၥၭ လၧကဆါ အဖၧၩ့ ဆံၭ. 

ၥ ကီရံၫ့ 1 Corinthians 2

1 ယဝ့ၫဒၪယီၩ, ထၧၫ့ဖုဝဲၥံၪဧ့, လၧယလ့ၩထီၩ့ လၧနၥံၪအအီၪနီၪ, ယလီၩဘၪ နၥံၪ လၧယွၩအဆၧထိးအၥၭ အီၪ လၧဆၧချဲၩ့ အဂ့ၩအဘၪ မွဲဂ့ၩ, ဆၧကိၪ့ၥ့ၪ မွဲဂ့ၩ, မွဲအ့ၬ. 2 အဂဲးဘဲၫယီၩ အ့ၪလမွဲဘၪ ယ့ၫၡူၬဎရံၬ ဒဲအဝ့ၫဒၪ ထိးၥံၫအၥၭ လၧထုၪ့စူၪယၫ အလီၩ့နီၪ, ယ အီၪက့ၪလၩ့ယူၭယၥၭ လၧယမိၥ့ၪယၫဆၧ လၧနၥံၪအကျၩ နးမံၩ့အ့ၬ. 3 ယအီၪလၧယဂဲးဆါ ယဘၭဆါ, ဒဲဆၧၥၭမဲၪၥၭဖျဲၩ့, ဒဲဆၧဝၭထိၬအၪ လၧနၥံၪ အကျၩ လီၫ. 4 ယဆၧချဲၩ့ ဒဲယဆၧလီၩလၩ့ အီၪလၧဆၧချဲၩ့ အၪ့လွ့ၫ ဘၪဆဲၫ့ လၧၦၡၩ အဆၧကိၪ့ၥ့ၪ လမွဲဘၪ, မွဲအအီၪလၧၥၭမု အဆၧနဲၪဖျီၪ ဒဲဆၧစီၩ့ဆၧမၩ့, 5 ဘဲၫၥိၭ နၥံၪအဆၧနဲၩ ထီးအီၪ လၧၦၡၩ အဆၧကိၪ့ၥ့ၪ လဂ့ၩ, မွဲလၧယွၩ အစီၩ့အမၩ့ လီၫ. ယွၩအဆၧကိၪ့ဘၪကိၪ့ၥ့ၪ. မွဲလါနၫ့ဘိၩ ပမိချဲၩ့ ဆၧကိၪ့ၥ့ၪ လၧၦလၧၫ့ထၪ့ဎွ့ၩထၪ့လဖၪ အကျၩ လီၫ. 6 မွဲလါနၫ့ဘဲၫနီၪတၭ, မွဲဆၧကိၪ့ၥ့ၪ ဘၪဆဲၫ့ လၧဂၪ့ခိၪယီၩ, ဒဲဂၪ့ခိၪဖိၪယီၩ အၦဒိၪၦၡါ လၧအကဲၪထၪ့ ဆၧပျီၩပျီၩနီၪ အ့ၬ. 7 မွဲပချဲၩ့ ယွၩအဆၧကိၪ့ၥ့ၪ လၧဆၧယိၬ အဖၧၩ့, လၧဆၧကိၪ့ၥ့ၪ အီၪၥူၪဝ့ၫ လၧယွၩ စ့ၩရၫ့ဝဲၩဝ့ၫ လၧအလချုၭ မၩကဲၪထၪ့ဒံၭဘၪ ဂၪ့ခိၪ လၧပလၩပဖၩ့ အဂးလီၫ. 8 ဆၧနီၪ ၦဂၪ့ခိၪဖိၪ အၦဒိၪၦၡါၥံၪ ၥ့ၪယၫဝ့ၫ နးဂၩအ့ၬ. အဂဲးဘဲၫယီၩ အဝ့ၫၥံၪ အ့ၪၥ့ၪယၫနီၪ မွဲအမၩၥံၫ ဆၧလၩဆၧဖၩ့ အကဆါ လၧထုၪ့စူၪယၫ အလီၩ့အ့ၬ. 9 မွဲလါနၫ့ဘိၩ, ဘဲၫဆၧကွ့ၭအၥၭ အၥိၭ, ဆၧလဖၪ လၧယွၩ တဲၩ့ဝဲၩဝ့ၫ လၧၦအဲၪအဝ့ၫ အဂးလဖၪနီၪ, မ့ၬၥၪ လဒၪဘၪ, ဒဲနါ လနါဂၧၫ့ဘၪ တၭ, နုၬ လၧၦၡၩအၥၭအ့ၬ. 10 မွဲလါနၫ့ဘိၩ ယွၩ နဲၪဖျီၪ လၧအၥၭမု လၧပမ့ၬယၫ လီၫ, အဂဲးဘဲၫယီၩ ၥၭမုနီၪ အၪ့ဎၬ ဆၧထီးအလူၬ, ဆၧယိၬ ဘၪဆဲၫ့ လၧယွၩ ဒၪလ့ၬ လီၫ. 11 အဂဲးဘဲၫယီၩ အ့ၪလမွဲဘၪ ၦၡၩအၥၭ အီၪလၧအဖၧၩ့နီၪ, မွဲပလၫ ၥ့ၪယၫ ဆၧဘၪဆဲၫ့ လၧၦၡၩ လဂၩလဲၪ. ဘဲၫနီၪအၥိၭဆ့, ဆၧလၧအဘၪဆဲၫ့ လၧယွၩလဖၪနီၪ အ့ၪလမွဲဘၪ လၧယွၩအၥၭမုနီၪ, ၦၥ့ၪယၫၥ့ၪ နးဂၩအ့ၬ. 12 ပလဒိၭန့ဘၪ ဂၪ့ခိၪအၥၭတၭ, မွဲၥၭမု ဘၪဆဲၫ့ လၧယွၩ ဘဲၫၥိၭ ပမိၥ့ၪယၫ ဆၧလဖၪ လၧယွၩ ဖ့ၪလၫ့ယီၫပၧၩ လီၫ. 13 ဆၧနီၪလဖၪ ပလီၩလၩ့လၬလၩ့ လၧၦၡၩ အဆၧၥီၪ့လိၪ လမွဲဘၪ, မွဲလၧၥၭမု အဆၧၥီၪ့လိၪလီၫ. ပယိဎီၩ့လိၬ ဆၧဘၪဆဲၫ့ လၧၥၭ လၧဆၧဘၪဆဲၫ့ လၧၥၭလဖၪလီၫ. 14 မွဲလါနၫ့ဘိၩ, ၦဘၪဆဲၫ့ လၧဆၧဖံၭဆၧယၪၥံၪ လထိးဆၧၫ့ဘၪ ဆၧဘၪဆဲၫ့ လၧယွၩအၥၭမု နီၪ; အဂဲးဘဲၫယီၩ ဆၧလဖၪနီၪမွဲ ဆၧအဂီၩ့ လၧအမ့ၬယၫလီၫ. မွဲအၥ့ၪယၫဝ့ၫ လၥ့ၪဘၪ, အဂဲးဘဲၫယီၩ ၦၥ့ၪယၫ အဝ့ၫၥံၪ လၧဆၧဘၪဆဲၫ့ လၧၥၭနီၪလီၫ. 15 အ့ၪမွဲ ၦလၧအဘၪဆဲၫ့ လၧၥၭမု စ့ၩရၫ့ ဆၧထီးအလူၬ, လါနၫ့ဘိၩ အနၫ့ဆါဒၪဝ့ၫနီၪ, ၦစ့ၩရၫ့ နးဂၩအ့ၬ. 16 အဂဲးဘဲၫယီၩ မွဲပလၫ ၥ့ၪယၫ ကဆါအၥၭ ဘဲၫၥိၭ အမိၥီၪ့လိၪဝ့ၫ လဂၩလဲၪ. အ့ၪမွဲ ပဝ့ၫဒၪယီၩ, ပအီၪလၧဎရံၬအၥၭ လီၫ. 

ၥ ကီရံၫ့ 1 Corinthians 3

1 ယဝ့ၫဒၪယီၩ, ဖုၥံၪဝဲၥံၪဧ့, ယချဲၩ့ဆၧ လၧနၥံၪ ဘဲၫၦလၧအဘၪဆဲၫ့ လၧၥၭမု အၥိၭနီၪ ၥ့ၪအ့ၬ. မွဲဘဲၫၦဘၪဆဲၫ့ လၧဆၧဖံၭဆၧယၪ အၥိၭ, ဘဲၫၦဖိၪၥၪ လၧဎရံၬ အဖၧၩ့ အၥိၭနီၪလီၫ. 2 ယဒုၭအၪ့ နၥံၪ လၧဆၧနူထံၫ တၭ, ဆၧအၥံၭအခၩနီၪ လမွဲဘၪ, အဂဲးဘဲၫယီၩ လၧအၥၫ့ နၥံၪ အၪ့လၥ့ၪဘၪ နီၪ, ဘိၩ့နဲၪ့ယီၩ ဒၪလ့ၬ, နၥံၪ အၪ့ၥ့ၪဝါဒံၭအ့ၬ. 3 အဂဲးဘဲၫယီၩ မွဲနၥံၪ ဘၪဆဲၫ့ လၧဆၧဖံၭဆၧယၪဒံၭလီၫ. အဂဲးဘဲၫယီၩ မွဲဆၧၥုၪ့ခ့ၬၥၭခ့ၬ ဒဲဆၧအဲၪ့လိၬဆိၭချဲၩ့, ဒဲဆၧလၩ့မုလၩ့ဖၭၥံၪ အီၪဝ့ၫဒၪ လၧနၥံၪ အကျၩနီၪ နၥံၪမွဲ ၦဘၪဆဲၫ့ လၧဆၧဖံၭဆၧယၪတၭ, နၥံၪ လ့ၩဆၧ ဘဲၫၦၡၩ အၥိၭ မွဲအ့ၬဧၪ. 4 အဂဲးဘဲၫယီၩ လၧၦလဂၩ စံၭဝ့ၫ, ယဝ့ၫဒၪယီၩ ယမွဲ ၦဘၪဆဲၫ့ လၧစပီလူၫတၭ, အဂူၫဂၩလဂၩ စံၭဝ့ၫ, ယဝ့ၫဒၪယီၩ ယမွဲ ၦဘၪဆဲၫ့ လၧစအၫပီလၧၭနီၪ, နၥံၪ ဘၪဆဲၫ့ လၧဆၧဖံၭဆၧယၪ, မွဲအ့ၬဧၪ. 5 မၩအၥၭဘဲၫနီၪတၭ, စပီလူၫနီၪ, မွဲပလၫ လဂၩလဲၪ. စအၫပီလၧၭနီၪ မွဲပလၫ လဂၩလဲၪ. မွဲဆၧအခ့ၫအၡၩ လၧနၥံၪ နဲၩဆၧ အကၠီၩ့, ဘဲၫကဆါ ဖ့ၪလၫ့ဆၧ လၧၦလဂၩဘၪလဂၩ ဆုၬဆုၬ အၥိၭနီၪ, မွဲအ့ၬဧၪ. 6 ယဝ့ၫဒၪယီၩ ယၥုၪ့လၩ့ယူၭ ဆၧယူၭ, တၭ စအၫပီလၧၭ လူၫယူၭဝ့ၫယူၭ. အ့ၪမွဲ ယွၩနီၪ, ဒုၭမဲၪထၪ့ဆၧ လီၫ. မၩအၥၭဘဲၫနီၪတၭ, 7 ၦလၧအၥုၪ့လၩ့ဆၧ မွဲဆၧအ့ၬ. ဒဲၦလၧအလူၫဆၧနီၪ, မွဲဆၧဆ့အ့ၬ. အ့ၪမွဲ ၦလၧအဒုၭမဲၪထၪ့ဆၧ ယွၩလဂၩနီၪ, မွဲဆၧလီၫ. 8 မွဲလါနၫ့ဘိၩ, ၦလၧအၥုၪ့လၩ့ဆၧ ဒဲၦလၧအလူၫဆၧ မွဲဆၧလမံၩ့ဎး လီၫ. ၦမိန့ဘၪ အလံၩ့အလဲၫ လဂၩဘၪလဂၩ ဘဲၫအမၩဒၪဝ့ၫ အၥိၭ ဆုၬဆုၬ လီၫ. 9 အဂဲးဘဲၫယီၩ ပမွဲ ၦမၩဆၧ လၧယွၩ အၥိၭလီၫ. နၥံၪမွဲ ယွၩအဆံၬအနၩ တၭ, နၥံၪမွဲ ယွၩအဂံၪ့ လီၫ. 10 ဘဲၫယွၩအခိးအတၩ လၧအဖ့ၪလၫ့ယၧၩ အၥိၭ, ဘဲၫၦမၩဂံၪ့လဖၪ အခိၪ လၧအကိၪ့ထၪ့ ဆၧၥ့ၪ အၥိၭနီၪ, ယအီၪက့ၪလၩ့ ဂံၪ့အခၪ့ထံၭတၭ, ဂူၫဂၩ မၩထၪ့ဆၧ လၧအဖၫ့ခိၪလီၫ. မွဲလါနၫ့ဘိၩ မွဲအမၩကဲၪထၪ့ဆၧ လၧအဖၫ့ခိၪ ဘဲၫၥ့ၪလဲၪ ဘဲၫၥ့ၪလဲၫနီၪ, မွဲအထီးလၩ့အၥၭ ဆုၬဆုၬဘီၪ. 11 အဂဲးဘဲၫယီၩ လၧဆၧအီၪက့ၪလၩ့ အခၪ့ထံၭ, ဘဲၫၦစံၭဆၧ အၥိၭ, လၧယ့ၫၡူၬဎရံၬ အမ့ၬယၫနီၪ, ၦအီၪက့ၪ အခၪ့ထံၭ, လၧအဂူၫဂၩ ၥ့ၪ နးဂၩအ့ၬ. 12 ၦလဂၩဂၩ အ့ၪအီၪက့ၪ ထီၫ့ၥံၪလွ့ၫၥံၪ, ကျိၪၥံၪစ့ၩၥံၪ, မနံၬထၫ့မျါၥံၪ, ၥံၪ့ၥံၪဝၪၥံၪ, နၪ့ၥံၪမံၩ့ၥံၪ, လီခၫ့ၥံၪ, လၧအခၪ့ထံၭ အဖၫ့ခိၪနီၪ, 13 အဆၧမၩ မိဖျီၪထၪ့ ဆုၬဆုၬလီၫ. အဂဲးဘဲၫယီၩ မုနံၩလနံၩနီၪ မိနဲၪဖျီၪ အဝ့ၫလီၫ. အဂဲးဘဲၫယီၩ မိဘၪနဲၪဖျီၪအၥၭ လၧမ့ၪဖၧၩ့တၭ, ၦလဂၩဘၪလဂၩ အဆၧမၩမွဲ ဘဲၫၥ့ၪလဲၪ ဘဲၫၥ့ၪလဲၪနီၪ မ့ၪ မိအၪ့ခွါဝ့ၫလီၫ. 14 ၦလဂၩဂၩ အဆၧမၩ လၧအမၩထၪ့ဝ့ၫ လၧအဖၫ့ခိၪ အ့ၪအီၪဒံၭနီၪ မွဲအမိန့ဘၪဝ့ၫ အလံၩ့အလဲၫလီၫ. 15 ၦလဂၩဂၩ အဆၧမၩနီၪ မ့ၪ အ့ၪအၪ့ခွံၬဝ့ၫတၭ, အဆၧမိလၩ့မါလီၫ. မွဲလါနၫ့ဘိၩ, အနၫ့ဆါဒၪဝ့ၫ မိဖီၩ့ဖျ့ၭဝ့ၫဒၪလီၫ. မွဲလါနၫ့ဘိၩ မၩအၥၭ ဘဲၫမ့ၪအၪ့ဝ့ၫ အၥိၭနီၪလီၫ. 16 နၥံၪမွဲ ယွၩအဆၧလုဂံၪ့နီၪ, ယွၩအၥၭမု အီၪဂုးဝ့ၫ လၧနၥံၪ အဖၧၩ့, မွဲနၥံၪ လၥ့ၪယၫဘၪဧၪ. 17 ၦလဂၩဂၩ အ့ၪမၩဂၭဂီၩ့ ယွၩအဆၧလုအဂံၪ့တၭ, ယွၩ မိမၩဂၭဂီၩ့ အဝ့ၫနီၪလီၫ. အဂဲးဘဲၫယီၩ ယွၩအဆၧလုအဂံၪ့မွဲ ဆၧဆံၫ့ဎံၪတၭ, ဆၧလုအဂံၪ့နီၪ, မွဲနၥံၪလီၫ. 18 မွဲၦထီးအၪ့လီၫန့ အနၫ့ဆါဒၪဝ့ၫ နးဂၩလဂ့ၩ, ၦလဂၩဂၩ လၧနၥံၪအကျၩ အ့ၪဆီၫ့မီၪ့ဝ့ၫ လၧအမွဲ ၦကိၪ့ဆၧၥ့ၪ လၧၦအယီၩလကၠၪဖိၪ အကျၩတၭ, ဘဲၫၥိၭ အမိကဲၪထၪ့ ၦအကိၪ့ဆၧၥ့ၪ လဂၩနီၪ, မွဲအကဲၪထၪ့ ဆိၫဒၪခလူၬ ၦအဂီၩ့ဖိၪဆံၭ. 19 အဂဲးဘဲၫယီၩ ဆၧကိၪ့ၥ့ၪ ဘၪဆဲၫ့ လၧဂၪ့ခိၪယီၩ မွဲဆၧဂီၩ့ လၧယွၩ အမ့ၬယၫလီၫ. အဂဲးဘဲၫယီၩ ဆၧကွ့ၭအၥၭ, ယွၩ ဖီၪ့ထၬ ၦကိၪ့ဆၧၥ့ၪ လၧအဆၧအၪ့လီၫဒၪဝ့ၫ အဖၧၩ့ လီၫ. 20 ဆၧစံၭဒီၭဝ့ၫ, ယွၩ ၥ့ၪယၫ ၦကိၪ့ဆၧၥ့ၪ အဆၧဆီၫ့မီၪ့လဖၪ, လၧအမွဲ ဆၧပျီၩပျီၩလီၫ. 21 မၩအၥၭဘဲၫနီၪတၭ, ၦထီးအီၪက့ၪဖိၫလိၫအၥၭ လၧၦၡၩ အဖၧၩ့ နးဂၩလဂ့ၩ; အဂဲးဘဲၫယီၩ ဆၧထီးအလူၬမွဲ နၥံၪအဆၧ; 22 စပီလူၫ မွဲဂ့ၩ, စအၫပီလၧၭ မွဲဂ့ၩ, စစံဖၭ မွဲဂ့ၩ, ဂၪ့ခိၪ မွဲဂ့ၩ, ဆၧမၧၫ့ မွဲဂ့ၩ, ဆၧၥံၫ မွဲဂ့ၩ, ဆၧမၩအၥၭ ဘိၩ့နဲၪ့ယီၩ မွဲဂ့ၩ, ဆၧမိမၩအၥၭ လၧယၫလခီၫ မွဲဂ့ၩ, ဆၧထီးအလူၬလဖၪနီၪ မွဲနၥံၪအဆၧ, 23 နၥံၪမွဲ ဎရံၬအဆၧ တၭ, ဎရံၬမွဲ ယွၩအဆၧလီၫ. 

ၥ ကီရံၫ့ 1 Corinthians 4

1 မွဲၦၡၩ အီၪက့ၪပၧၩ ဘဲၫဎရံၬ အခ့ၫအၡၩ ဒဲၦယိယွၩ အဆၧယိၬလဖၪ အၥိၭနီၪဘီၪ. 2 လၧနီၪအမ့ၬယၫ ၦယိဆၧလဖၪနီၪ ဘၪမၩ အလူတီၩလီၫ. 3 မွဲလါနၫ့ဘိၩ နၥံၪစ့ၩရၫ့ယၧၩ မွဲဂ့ၩ, ၦၡၩ အဆၧစ့ၩရၫ့ မွဲဂ့ၩ, ယ အီၪက့ၪဝ့ၫ လၧဆၧအဆံၭထုၬ, မွဲမၬ ယစ့ၩရၫ့ ယၥၭဒၪယဝ့ၫ မွဲဆ့အ့ၬ. 4 အဂဲးဘဲၫယီၩ ယၥၭ လၥ့ၪယၫဘၪ လါနၫ့ ဆၧအမၪ လၧယဖၧၩ့ဒၪယဝ့ၫတၭ, မွဲလၧအနီၪအကၠီၩ့ ဆၧအီၪက့ၪတီၩ အီၪက့ၪလီၩ့ယၧၩ အ့ၬ. ၦလၧအစ့ၩရၫ့ယၧၩနီၪ မွဲကဆါလီၫ. 5 မၩအၥၭဘဲၫနီၪတၭ, လၧအဆၧၫ့အထီ လဘၪဒံၭဘၪ, ကဆါ လချုၭ ဂဲၫလၩ့ဒံၭဘၪနီၪ, ထီးစ့ၩရၫ့ဆၧ နးမံၩ့ လဂ့ၩ; အဝ့ၫဒၪနီၪ မိနဲၪဖျီၪ ဆၧအီၪၥူၪ အီၪလၧဆၧခံၭကျၩ, ဒဲမိမၩဖျီၪ ဆၧကိၪ့ အီၪလၧၦအၥၭခံဖၧၩ့လီၫ. ထီးနီၪလဖၧၫ့ ၦမိန့ဘၪ အဆၧအၪ့အူၭ လၧယွၩ, လဂၩအဂး လဂၩအဂး ဆုၬဆုၬလီၫ. 6 ဖုၥံၪဝဲၥံၪဧ့, ဆၧလဖၪနီၪ ယချဲၩ့ဒီၩ့လၩ့ဆၧ လၧယနၫ့ဆါဒၪယဝ့ၫ, ဒဲစအၫပီလၧၭ လၧနၥံၪ အဂး ဘဲၫၥိၭ နၥံၪ မိမၩလိၪဆၧ လၧပဖၧၩ့, ဒဲနၥံၪ လဆီၫ့မီၪ့ဘၪ လၧၦၡၩ ဂ့ၩနဲၪ့ ဆၧကွ့ၭအၥၭ လၧအဂဲး လဂ့ၩ, ဘဲၫၥိၭ နၥံၪ ထီးအီၪက့ၪဖိၫလိၫ နၥံၪအၥၭ လၧၦလဂၩ အကၠီၩ့ အၪနဲၪ့ ဂူၫဂၩ အကၠီၩ့ လဂ့ၩ. 7 အဂဲးဘဲၫယီၩ မွဲပလၫ မၩလၩ့မဲၩနၧၩ လဂၩလဲၪ. တၭ ဆၧလၧနလဒိၭန့ဘၪဝ့ၫနီၪ မွဲ ဆၧနီၪလၫ အီၪလၧနၧၩ လမံၩ့လဲၪ. န အ့ၪဒိၭန့ဆၧ တၭ, မွဲဘၪနီၫ နအီၪက့ၪဖိၫလိၫနၥၭ ဘဲၫနလဒိၭန့ဘၪ အၥိၭနီၪလဲၪ. 8 ဘိၩ့နဲၪ့ယီၩ နၥံၪ အီၪလၧၫ့ဎွ့ၩယူၭ, ဒဲနၥံၪ ကဲၪ ၦ၁ထံၫ ယူၭ. ပလအီၪဘၪနီၪ နၥံၪ ပၧၩ့ဘၪဆၧ ဘဲၫစဎွၩ အၥိၭနီၪ, ပၥၭ အီၪလၧနၥံၪ မိပၧၩ့ဘၪ ဆၧနီၪ ဘဲၫၥိၭ ပမိပၧၩ့ဘၪဎုၬဆၧ လၧနၥံၪဆ့လီၫ. 9 အဂဲးဘဲၫယီၩ ယဆီၫ့မီၪ့ လၧယွၩ အီၪက့ၪဖျီၪ ဆၧအၪ့မၧၫ့ဖိၪ ပဝ့ၫဒၪယီၩ လၧခဲၫ့ထုၬ, ဘဲၫၦလၧဆၧအီၪက့ၪဝ့ၫ လၧဆၧၥံၫ အဂး အၥိၭနီၪလီၫ. အဂဲးဘဲၫယီၩ ဆၧအီၪက့ၪပၧၩ လၧဆၧယိဖၧၩ့အလး လၧဂၪ့ခိၪ, ဒဲလၧဆၧအၥီၫ့ၥံၪ, ဒဲလၧၦၡၩၥံၪ အမ့ၬယၫလီၫ. 10 ပဝ့ၫဒၪယီၩ ပမွဲ ၦဂီၩ့ဖိၪၥံၪ လၧဎရံၬ အကၠီၩ့တၭ, အ့ၪမွဲ နၥံၪဝ့ၫဒၪလဖၪ နၥံၪမွဲ ၦကိၪ့ဆၧၥ့ၪ လၧဎရံၬ အဖၧၩ့လီၫ. ပဝ့ၫဒၪယီၩ ပမွဲ ၦလၧအဂဲးဆါဘၭဆါတၭ, အ့ၪမွဲ နၥံၪဝ့ၫဒၪလဖၪ နၥံၪ အဂဲးအဘၭဆီၪ့လီၫ. နၥံၪဝ့ၫဒၪလဖၪ နၥံၪအလၩအဖၩ့ အီၪဝ့ၫ, အ့ၪမွဲ ပဝ့ၫဒၪယီၩ ဆၧယူၭဆၧယၪ့ ပၧၩအ့ၬ. 11 ထီၩ့လၩ့ လၧနၩရံၩ ဘိၩ့နဲၪ့ယီၩ ဒၪလ့ၬ ဆၧၥၭဝံပၥၭ, ဒဲဆၧၥူၫအီၩပၥၭ လၧထံၫ, ဒဲပအီၪဘိၪ့, ဒဲထိးဘၪ ဆၧဒိၪပၧၩ, ဒဲပအီၪလၧလး လလၩ့ထံးလၩ့ဆ့ၭဘၪ, 12 ပမၩဆၧဖံၭဆၧတၭ, ပမၩ လၧပစူၪဒၪ ပဝ့ၫ; ၦၡၩ ဒုၪဒွ့ၪပၧၩတၭ ပဆိၪဂ့ၩဆၧ; ၦၡၩ မၩအၧၩ့မၩၥၫ့ ပၧၩတၭ, ပအွံၪၥၭဆၧၩ့ဆၧလီၫ. 13 ၦၡၩ စံၭအၧၩ့ပၧၩ တၭ ပအၪ့ကံၩ့အၪ့ယၫဆၧ, ဆၧအီၪက့ၪပၧၩ ဘဲၫဂၪ့ခိၪ အဆၧဘံၪၥိၭ အၥိၭ, ဘဲၫဆၧထီးအလူၬ အကံၪအမူၭ အၥိၭ ခီးမုဆၫလနံၩယီၩ လီၫ. 14 ယကွ့ၭ ဆၧလဖၪယီၩ ဘဲၫၥိၭ ယမိမၩမဲ နၥံၪအမ့ၬ လမွဲဘၪ, မွဲဘဲၫယဖိၪခွၫ ၥၭဘီၩ့ၥံၪ အၥိၭ, ယဒုၭထီးလၩ့နၥံၪ အၥၭလီၫ. 15 အဂဲးဘဲၫယီၩ နၥံၪ အ့ၪအီၪ လၧၦၥီၪ့ထဲၩ့ၥၫ့ထဲၩ့နၥံၪ လၧဎရံၬ အဖၧၩ့ လလၬ လါနၫ့, နၥံၪအဖါ အီၪ အၪဂၩအ့ၬ, အဂဲးဘဲၫယီၩ ယထၪ့ဖိၪ နၥံၪ လၧဆၧၥၭထိၬအပရၧၫ့ အကၠီၩ့ လၧယ့ၫၡူၬဎရံၬ အဖၧၩ့လီၫ. 16 မၩအၥၭဘဲၫနီၪတၭ, ယပဂၨၪထၪ့ နၥံၪ အခဲၫ့, မွဲနၥံၪ ယိလိၪယၧၩဆံၭ. 17 မွဲဆၧနီၪအကၠီၩ့တၭ, စထံမၥံၫ လၧအမွဲ ယဖိၪခွၫၥၭဘီၩ့, အလူတီၩ လၧကဆါ အဖၧၩ့ လဂၩနီၪ, ယအၪ့မၧၫ့ အလ့ၩ လၧနၥံၪအအီၪ တၭ, အဝ့ၫဒၪ မိဒုၭနၪ့ထၪ့ထဲၩ့ နၥံၪ လၧယဖၧၩ့ၥုၪ့ဖၧၩ့ၥၭ လၧဎရံၬ အဖၧၩ့ ဘဲၫယၥီၪ့ထဲၩ့ၥၫ့ထဲၩ့ဆၧ လၧကယဲ ဆၧအီၪကီၪ့ ထီးအလူၬ အဖၧၩ့ ဎံၩ့ဎံၩ့လ့ၬ အၥိၭနီၪလီၫ. 18 ၦလနၩ့နၩ့ အီၪက့ၪဖိၫလိၫအၥၭ ဘဲၫယလလ့ၩဘၪယဝ့ၫ လၧနၥံၪအအီၪ အၥိၭနီၪလီၫ. 19 မွဲလါနၫ့ အ့ၪဘၪ ကဆါအၥၭနီၪ, ယမိလ့ၩ လၧနၥံၪအအီၪ လၧအဆိၫအချဲၫ့ တၭ, ၦလၧအအီၪက့ၪဖိၫလိၫအၥၭလဖၪ, ယမိၥ့ၪယၫ လၧအဆၧချဲၩ့ လမွဲဘၪ, မွဲဆၧအစီၩ့အမၩ့ လီၫ. 20 အဂဲးဘဲၫယီၩ ယွၩအဘၩ့အမုး လအီၪဘၪ လၧဆၧချဲၩ့တၭ, မွဲလၧဆၧအစီၩ့အမၩ့ လီၫ. 21 မွဲအဘၪ နၥံၪအၥၭ ဘဲၫၥ့ၪလဲၪ, မွဲယမိဘၪလ့ၩ လၧနၥံၪအအီၪ, လၧနိၪကဲၩ့ နီၪ, မွဲလၧဆၧအဲၪဆၧကွံၩ, ဒဲဆၧၥုၪ့ဆၧၩ့ၥၭဆၧၩ့လဲၪ. 

ၥ ကီရံၫ့ 1 Corinthians 5

1 ဆၧဂၧၫ့ထၪ့ၥၩလၩ့ ဎံၩ့ဎံၩ့လ့ၬ, လၧဆၧမၩမၪမုၪ မၩမၪခွၫ အီၪဝ့ၫ လၧနၥံၪ အကျၩ, ဒဲဆၧမၩမၪမုၪ မၩမၪခွၫ လမံၩ့ လၧၦၡၩ မၩန့ အဖါ အမၫ, လၧဆၧလကိၭဘၪ အမံၩ့ လၧၦဆၨၩလဖၪ အကျၩလီၫ. 2 နၥံၪ အီၪက့ၪဖိၫလိၫ နၥံၪအၥၭတၭ, လၥုၪ့အုၭလၥၭအုၭဘၪ လခီၫ, ဘဲၫၥိၭ ၦလၧအမၩ ဆၧလမံၩ့နီၪ, မိဘၪ ဆၧနၫ့ထၪ့ခွံၬဝ့ၫ လၧနၥံၪ အကျၩလီၫ. 3 အဂဲးဘဲၫယီၩ လၧယမိၡါ ယလအီၪဘၪ လါနၫ့ဘိၩ, လၧယၥၭ ယအီၪတၭ, ဘဲၫယအီၪ အၥိၭ ယစ့ၩရၫ့ယူၭ ၦလၧအမၩဆၧလမံၩ့နီၪ, 4 ထီးနၥံၪ အ့ၪအီၪကိၩ့အီၪကီၪ့ လၧပကဆါ ယ့ၫၡူၬဎရံၬ အမံၩ့, ဒဲယၥၭဆ့ ဘဲၫၥိၭ နၥံၪ မိဖ့ၪလၫ့ခွံၬ ၦဘဲၫနီၪအၥိၭ လၧပကဆါ ယ့ၫၡူၬဎရံၬ အစီၩ့အမၩ့ လၧမုၪခီၩလဲး အစူၪဖၧၩ့, 5 လၧအဖံၭအယၪ မိဂၭဂီၩ့ အဂး, ဘဲၫၥိၭ အၥၭ မိထီၩ့ လၧဆၧထိးထဲၩ့တၩ့ထဲၩ့ဝ့ၫ လၧကဆါယ့ၫၡူၬ အနံၩနီၪလီၫ. 6 နၥံၪ အီၪက့ၪဖိၫလိၫ နၥံၪအၥၭနီၪမွဲ ဆၧလကြၨၭဘၪ လီၫ. မွဲနၥံၪ လၥ့ၪယၫဘၪ လၧမံၪ လဆံၭဖိၪ မၩဖၭထၪ့ဆၧ ထၧၫ့ဖျိၪ့ယၫဧၪ. 7 မၩအၥၭဘဲၫနီၪတၭ, ဘဲၫနၥံၪ လဘၪဘၪ လၧမံၪ အၥိၭနီၪ, ဘဲၫၥိၭ နၥံၪ မိကဲၪထၪ့ ဆၧအၥၫ့ လဖျိၪ့တၭ, ခွံၬၡိၭခွံၬ မံၪအလံၩဘီၪ. အဂဲးဘဲၫယီၩ ပဆၧဘိၪ့လ့ၩဖၬ, ဎရံၬနီၪ ဘၪ ဆၧမၩၥံၫယူၭ လၧပကၠီၩ့ယူၭ လီၫ. 8 မၩအၥၭဘဲၫနီၪတၭ, ပမၩဘိၪ့နီၪ မွဲပထီးမၩ လၧမံၪအလံၩ ဒဲမံၪအအၧၩ့အၥၫ့ ဒဲဆၧဒဲၩထူၬဒဲၩဘၭ လဂ့ၩ, အ့ၪမွဲ ဆၧဂ့ၩဆၧဘွၩ ဒဲဆၧမွဲဆၧတီၩယီၩ လၧအလဘၪဆဲၫ့ဘၪ လၧမံၪနီၪဆံၭ. 9 ယကွ့ၭန့ နၥံၪ လၧလံၬလဘံၪ့ အဖၧၩ့, ဘဲၫၥိၭ နၥံၪ ထီးဖံၭၥိၭလိၬ နၥံၪအၥၭ လၧၦမၩမၪၦမုၪၦမၧၩ့ လဂ့ၩ နီၪလီၫ. 10 တၭမွဲ လၧဂၪ့ခိၪယီၩ အၦၡၩမၩမၪၦမုၪၦမၧၩ့ မွဲဂ့ၩ, ၦၥၭကွံၩစ့ၩ မွဲဂ့ၩ, ၦအၪ့ဘျံၭအၪ့ဘျၪ မွဲဂ့ၩ, ၦဘၩဆၧဂၩ့ မွဲဂ့ၩ, ဖံၭၥိၭလၧၩ့လါလါ လဂ့ၩနီၪ, မွဲအ့ၬ. အ့ၪမွဲဘဲၫနီၪတၭ, နၥံၪ ဘၪစဲၪ့ထၪ့ခွံၬ လၧဂၪ့ခိၪချိၫ့ယီၩလီၫ. 11 အ့ၪမွဲ ဘိၩ့နဲၪ့ယီၩ, ယကွ့ၭန့ နၥံၪ လၧၦလၧၦကိၭဝ့ၫ အထၧၫ့ဖုဝဲ လဂၩဂၩ, အ့ၪမွဲ ၦမၩမၪၦမုၪၦမၧၩ့ မွဲဂ့ၩ, ၦၥၭကွံၩစ့ၩ မွဲဂ့ၩ, ၦဘၩဆၧဂၩ့ မွဲဂ့ၩ, ၦဒုၪဒွ့ၪဆၧ မွဲဂ့ၩ, ၦအီၩမၧၩ့ ၥံၭထံၫဂၬထံၫ မွဲဂ့ၩ, ၦအၪ့ဘျံၭအၪ့ဘျၪ မွဲဂ့ၩ, ထီးဖံၭၥိၭလိၬ နၥံၪအၥၭ လၧအဝ့ၫနီၪ လဂ့ၩ; ထီးအၪ့ဎုၬဆၧ လၧၦဘဲၫနီၪအၥိၭ လဂၩ လဂ့ၩ. 12 ၦအီၪလၧခီၫ့လဖၪ ဘၪဆဲၫ့ လၧယၧၩ, ဘဲၫၥိၭ ယမိစ့ၩရၫ့ဝ့ၫ ဘဲၫၥ့ၪလဲၪ. နၥံၪ စ့ၩရၫ့ ၦအီၪလၧအဖၧၩ့လဖၪ, မွဲအ့ၬဧၪ. 13 အ့ၪမွဲ ၦအီၪလၧခီၫ့လဖၪနီၪ, ယွၩ စ့ၩရၫ့ အဝ့ၫၥံၪလီၫ. ၦအၧၩ့ၦၥၫ့ လဂၩနီၪ, နၫ့ထၪ့ခွံၬ အဝ့ၫ လၧနၥံၪအကျၩ ဆံၭ. 

1 နၥံၪဝ့ၫဒၪ လဂၩဂၩ နၥံၪအဆၧဘၪဆဲၫ့ လၧၦဂူၫဂၩ အ့ၪအီၪနီၪ, မွဲနၥံၪ ချဲၩ့ခွး လၧၦလတီၩလလီၩ့ဘၪ အမ့ၬယၫတၭ, လမွဲဘၪ လၧၦဆံၫ့ဎံၪ အမ့ၬယၫနီၪ, ဘၪ မိဘုၪ့ဧၪ. 2 လၧၦဆံၫ့ဎံၪၥံၪ မိစ့ၩရၫ့ ဂၪ့ခိၪဖိၪ, မွဲနၥံၪ လၥ့ၪယၫဘၪဧၪ. တၭ ဂၪ့ခိၪဖိၪၥံၪ အ့ၪဘၪ ဆၧစ့ၩရၫ့ လၧနၥံၪနီၪ, မွဲနၥံၪ စ့ၩရၫ့ဆၧ လၧအဆံၭထုၬလဖၪ လကြၨၭဘၪဧၪ. 3 မွဲနၥံၪ လၥ့ၪယၫဘၪ လၧပမိစ့ၩရၫ့ အၥီၫ့လဖၪဧၪ; တၭ ဆၧဘၪဆဲၫ့ လၧလကၠၪယီၩ အၪနဲၪ့ အနီၪဒံၭ ဆံၭဒိၪလဲၪ. 4 မၩအၥၭဘဲၫနီၪတၭ, စ့ၩရၫ့ဆၧ လၧအဘၪဆဲၫ့ လၧလကၠၪယီၩ အလး အ့ၪအီၪတၭ, ၦလၧအလၩအဖၩ့ အီၪဝ့ၫ အဆံၭထုၬ လၧဆၧအီၪကီၪ့ အကျၩလဖၪနီၪ, အီၪက့ၪ အဝ့ၫၥံၪ ဘဲၫၥိၭ အမိစ့ၩရၫ့ဆၧ ဘဲၫနီၪဆံၭ. 5 ယချဲၩ့ဆၧ လၧနၥံၪမ့ၬမဲ အဂးလီၫ. ၦကိၪ့ဆၧၥ့ၪမွဲ လအီၪဘၪ လၧနၥံၪ အကျၩ နးဂၩအ့ၬဧၪ. ၦစ့ၩရၫ့အၪ့နၩ့ဖၭ အထၧၫ့ဖုဝဲ လဂၩ ဒဲလဂၩအဆၧၫ့ လအီၪဘၪ နးဂၩ, မွဲဆၧမၩအၥၭဘဲၫနီၪဧၪ. 6 မွဲထၧၫ့ဖုဝဲ ချဲၩ့ခွး လၧထၧၫ့ဖုဝဲတၭ, မၩဝ့ၫ ဘဲၫနီၪ, လၧၦလနဲၩဘၪလဖၪ အမ့ၬယၫဆ့လီၫ. 7 မၩအၥၭဘဲၫနီၪတၭ, ဘိၩ့နဲၪ့ယီၩ ဆၧမၪ အီၪဝ့ၫ လၧနၥံၪ အလီၩ့ လၩ့ထံးလၩ့ဆ့ၭ လၧနၥံၪ ချဲၩ့လိၬ နၥံၪအၥၭ လၧခွးအကၠီၩ့လီၫ. လမၩဘၪ ဘဲၫနီၪ အဖၫ့ခိၪ, နၥံၪ လဒိၭန့ဘၪ ဆၧမၩနၥံၪ လတီၩဘၪနီၪ, မွဲနၥံၪ လထိးဘၪ ၦမၩဘျံၭမၩဘျၪ နၥံၪ မွဲဘၪလဲၪ. 8 မွဲမၬ, နၥံၪမၪဘၪဆၧ, ဒဲမၩ ဆၧလတီၩလလီၩ့ဘၪတၭ, ၦလၧနၥံၪ မၩဝ့ၫ ဘဲၫနီၪအၥိၭ မွဲမၬ, နၥံၪအထၧၫ့ဖုဝဲၥံၪ ဆ့လီၫ. 9 ၦလတီၩလလီၩ့ဘၪလဖၪနီၪ, လန့ၥၫဘၪ ယွၩအဘၩ့အမုးနီၪ မွဲနၥံၪ လၥ့ၪယၫဘၪဧၪ. ထီးအၪ့လီၫလၩ့ နၥံၪအၥၭ လဂ့ၩ, ၦမၩမၪၦမုၪၦမၧၩ့ မွဲဂ့ၩ, ၦဘၩဆၧဂၩ့ မွဲဂ့ၩ, ၦမၩမၪၦမၫ မွဲဂ့ၩ, ၦဘၪဆၧအဲၪပခၧၩ့ မွဲဂ့ၩ, ၦအဲၪပခၧၩ့ မွဲဂ့ၩ, 10 ၦအၪ့ဂူၪဆၧ မွဲဂ့ၩ, ၦလီၫ့ကီၩ့ၥၭကွံၩဆၧ မွဲဂ့ၩ, ၦအီၩမၧၩ့ ၥံၭထံၫဂၬထံၫ မွဲဂ့ၩ, ၦဒုၪဒွ့ၪဆၧ မွဲဂ့ၩ, ၦအၪ့ဘျံၭအၪ့ဘျၪဆၧ မွဲဂ့ၩ, န့ၥၫ ယွၩအဘၩ့အမုးအ့ၬ. 11 နၥံၪဝ့ၫဒၪယီၩ လနၩ့နၩ့, နၥံၪမွဲယူၭ ၦၡၩ ဘဲၫနီၪအၥိၭလီၫ. မွဲလါနၫ့ဘိၩ, လၧကဆါ ယ့ၫၡူၬ အမံၩ့, ဒဲလၧပယွၩအၥၭမုနီၪတၭ, နၥံၪဘၪ ဆၧၥူၫဝၭဆံၫ့ခွံၬယူၭ, နၥံၪ ဆံၫ့ဎံၪထၪ့ယူၭ, ဆၧအီၪက့ၪယူၭ နၥံၪ လၧၦတီၩၦလီၩ့ယူၭ လီၫ. 12 ဆၧထီးအလူၬ အ့ၪတီၩအ့ၪလီၩ့ လၧယဂး လါနၫ့ဘိၩ, ဆၧထီးအလူၬ မၩအၪထၪ့ ဆၧအခိးအတၩ မွဲအ့ၬ. ဆၧထီးအလူၬ အ့ၪတီၩအ့ၪလီၩ့ လၧယဂး လါနၫ့ဘိၩ, ယအီၪ လၧဆၧအစီၩ့အမၩ့ အဖၫ့လၬ နးမံၩ့အ့ၬ. 13 ဆၧအၪ့ဆၧအီၩမွဲ လၧဂူၭဖိၫ့ အဂး တၭ, ဂူၭဖိၫ့မွဲ လၧဆၧအၪ့ဆၧအီၩ အဂးလီၫ. မွဲလါနၫ့ဘိၩ, ယွၩ မိမၩဂၭဂီၩ့ နံၫမံၩ့လူၬလီၫ. မွဲလါနၫ့ဘိၩ, ပမိၡါယီၩ မွဲ ဆၧမၩမၪမုၪ မၩမၪခွၫ အဂး မွဲအ့ၬ. မွဲလၧကဆါ အဂး, ဒဲကဆါနီၪ လၧပမိၡါ အဂး လီၫ. 14 ယွၩ မၩဂဲထုၪ့ထဲၩ့ ကဆါ, ဒဲမိမၩဂဲထုၪ့ထဲၩ့ပၧၩဆ့ လၧအစီၩ့အမၩ့ဒၪဝ့ၫလီၫ. 15 လၧနၥံၪ အမိၡါလဖၪနီၪ, မွဲဎရံၬ အဂၩ့လဖၪ, မွဲနၥံၪ လၥ့ၪယၫဘၪဧၪ. မၩအၥၭဘဲၫနီၪတၭ, မွဲယမိမၩန့ ဎရံၬအဂၩ့လဖၪနီၪ, အီၪက့ၪဝ့ၫ လၧမဲၩဎွဲၩမုၪ အဂးဧၪ. မွဲလၩလါအ့ၬ. 16 ၦလၧအဘၪဆဲၫ့လိၬအၥၭ လၧမဲၩဎွဲၩမုၪလဂၩ, မွဲမိၡါ လဂၩဎးနီၪ မွဲနၥံၪ လၥ့ၪယၫဘၪဧၪ; အဂဲးဘဲၫယီၩ ၦနံၫဂၩ မိကဲၪထၪ့ လၥွံၪဎး လယၪဎး နီၪ, ဆၧစံၭဝ့ၫဒၪ, 17 အ့ၪမွဲ ၦလၧအဘၪဆဲၫ့လိၬအၥၭ လၧကဆါနီၪ, မွဲအၥၭ လဖျိၪ့ဎး လီၫ. 18 ဂၭဎ့ၭခွံၬ ဆၧမၩမၪမုၪ မၩမၪခွၫ ဆံၭ. ကယဲ ၦမၩမၪဆၧဂူၫဂၩ လမံၩ့လါလါနီၪ, ဘၪဆဲၫ့ လၧပမိၡါအ့ၬ. အ့ၪမွဲ ၦလၧအမၩမၪ ၦမုၪၦမၧၩ့နီၪ, မွဲအမၩမၪ အမိၡါဒၪဝ့ၫလီၫ. 19 နၥံၪအမိၡါမွဲ ၥၭမုဆံၫ့ဎံၪ လၧအအီၪ လၧနၥံၪအဖၧၩ့ လၧနၥံၪန့ဘၪ လၧယွၩလခီၫ အဆၧလုအဂံၪ့တၭ, နၥံၪ လမွဲဘၪ နၥံၪအဆၧဒၪ နၥံၪဝ့ၫနီၪ, မွဲနၥံၪ လၥ့ၪယၫဘၪဧၪ. 20 အဂဲးဘဲၫယီၩ ဆၧဎွ့ၩန့ထဲၩ့ နၥံၪ လၧအဎွ့ၩ လီၫ. မၩအၥၭဘဲၫနီၪတၭ, မၩလၩမၩဖၩ့ ယွၩ လၧနၥံၪ အမိၡါ ဆံၭ. 

ၥ ကီရံၫ့ 1 Corinthians 7

1 ဘိၩ့နဲၪ့ယီၩ ဆၧလၧနၥံၪကွ့ၭန့ယၧၩ အဂဲးနီၪ, ၦအ့ၪလဘၪဆဲၫ့ဘၪ လၧၦမုၪတၭ, ဂ့ၩဒၪအဆၧလီၫ. 2 မွဲလါနၫ့ဘိၩ, ဘဲၫၥိၭ ၦမိဂၭဎ့ၭ ဆၧမၩမၪမုၪ မၩမၪခွၫတၭ, မွဲၦခွၫ လဂၩဘၪလဂၩ အီၪလၧအမၫဒၪဝ့ၫ ဒဲၦမုၪ လဂၩဘၪလဂၩ အီၪလၧအဝၩဒၪဝ့ၫဆံၭ. 3 မွဲဝၩ မၩ ဆၧအဂ့ၩအဘၪ လၧအမၫတၭ, ဒဲမၫ မၩ လၧအဝၩ ဘဲၫနီၪအၥိၭဆ့ဆံၭ. 4 မၫ လဂၩနီၪ လအီၪဘၪ လၧအစီၩ့အမၩ့ လၧအမိၡါဒၪဝ့ၫ အဖၫ့ခိၪ, မွဲအဝၩလီၫ. ဘဲၫနီၪအၥိၭဆ့, ဝၩ လဂၩ လအီၪဘၪ လၧအစီၩ့အမၩ့ လၧအမိၡါဒၪဝ့ၫ အဖၫ့ခိၪ, မွဲအမၫလီၫ. 5 အ့ၪလမွဲဘၪ လၧနၥံၪ အုၩ့လၩ့လိၬ နၥံၪအၥၭ လၧနၥံၪ မိအီၪဖၭ လဆိလလး, ဘဲၫၥိၭ နၥံၪ မိဒုၪဆၧအၪ့ဆၧအီၩ ဒဲဘၩဆိၪဖၪဆၧ အကၠီၩ့နီၪ, ထီးအၪ့ဂူၬန့လိၬ နၥံၪအဆၧ လဂ့ၩတၭ, အီၪဎုၬထဲၩ့ဒီၭ ဘဲၫၥိၭ လၧနၥံၪ အီၪခိၭ နၥံၪအၥၭ အ့ၪလနၧၩ့ဘၪနီၪ, မုၪခီၩလဲး ထီးကျဲၩ့ဖစီၩ့ နၥံၪ လဂ့ၩ. 6 မွဲလါနၫ့ဘိၩ, ဆၧယီၩလမံၩ့ ယစံၭ ဘဲၫဆၧဖ့ၪလၫ့ ချဲၩ့ယၧၩ အၥိၭ, လမွဲဘၪ ဘဲၫဆၧမၪလူၬ အၥိၭနီၪလီၫ. 7 အ့ၪမွဲ ယၥၭ အီၪလၧၦထီးအလူၬ အီၪ ဘဲၫယနၫ့ဆါဒၪ ယဝ့ၫ အၥိၭ လီၫ. မွဲလါနၫ့ဘိၩ, ၦလဂၩဘၪလဂၩ န့ဘၪ အခိးအတၩဒၪဝ့ၫ လၧယွၩတၭ, လဂၩ ဘဲၫအံၩတၭ, လဂၩ ဘဲၫအိၩလီၫ. 8 မွဲလါနၫ့ဘိၩ, ၦလၧအလအီၪဘၪ လၧအဖိၪအမၫ အဖိၪအဝၩနီၪ, ဒဲၦမုၪမဲၫၥံၪ, ယစံၭအဝ့ၫၥံၪ, အ့ၪအီၪ ဘဲၫယၧၩ အၥိၭယီၩ, ဂ့ၩ လၧအဂးလီၫ. 9 မွဲလါနၫ့ဘိၩ, ခိၭအၥၭ အ့ၪလနၧၩ့ဘၪတၭ, မွဲအအီၪဎုၬဒၪဝ့ၫ ဘီၪ. အဂဲးဘဲၫယီၩ ဆၧအီၪဎုၬဆၧမွဲ အဂ့ၩနဲၪ့ အီၪလၧဆၧၥၭခတၧၩထၪ့နီၪဒံၭလီၫ. 10 ၦထၧၫ့မၫဝၩလဖၪ ယမၪလူၬ အဝ့ၫၥံၪ လမွဲဘၪ, မွဲ ကဆါ, မၫလဂၩ, မွဲအထီးစဲၪ့ဒၪ အဝၩ လဂ့ၩ, 11 မွဲလါနၫ့ဘိၩ, အ့ၪစဲၪ့ဒၪယူၭနီၪ, မွဲအထီးအီၪဎုၬ လၧဂူၫဂၩ လဂ့ၩ. အ့ၪလမွဲဘၪဘဲၫနီၪတၭ, မွဲအမၩဘၪလိၬအိၭလိၬထဲၩ့အၥၭ လၧအဝၩဆံၭ. အဝၩ လဂၩနီၪ, မွဲအထီးခွံၬၡိၭ အမၫ လဂ့ၩ. 12 ဆၧအီၪလၩ့ထးလဖၪ ယလီၩဘၪ ယဝ့ၫ, မွဲကဆါ စံၭအ့ၬ. ထၧၫ့ဖုဝဲ လဂၩဂၩ အ့ၪအီၪ လၧအမၫ လၧအလနဲၩဘၪဆၧနီၪ, အ့ၪမိအီၪဘၪအၥၭ လၧအၥိၭ, မွဲအထီးခွံၬၡိၭ အဝ့ၫ လဂ့ၩ. 13 ၦမုၪ လၧအအီၪ လၧအဝၩ လၧအလနဲၩဘၪဆၧတၭ, အ့ၪမိအီၪဘၪအၥၭ လၧအၥိၭနီၪ, မွဲအထီးစဲၪ့ဒၪ အဝၩနီၪ လဂ့ၩ. 14 အဂဲးဘဲၫယီၩ ဝၩ လၧအလနဲၩဘၪဆၧ လဂၩ, ဆၧအီၪက့ၪဝ့ၫ လၧဆၧဆံၫ့ဎံၪ လၧအမၫ အကၠီၩ့တၭ, မၫ လၧအလနဲၩဘၪဆၧ လဂၩ, ဆၧအီၪက့ၪဝ့ၫ လၧဆၧဆံၫ့ဎံၪ လၧအဝၩ အကၠီၩ့လီၫ. အ့ၪလမွဲဘၪဘဲၫနီၪတၭ, နၥံၪအဖိၪအလံၩ မွဲအလဆံၫ့ဘၪတၭ, အ့ၪမွဲ ဘိၩ့နဲၪ့ယီၩ, မွဲအဆံၫ့ဎံၪ လီၫ. 15 မွဲလါနၫ့ဘိၩ, ၦလၧအလနဲၩဘၪဆၧ အ့ၪစဲၪ့နီၪ, မွဲ အစဲၪ့ဒၪဝ့ၫဆံၭ. ဆၧအ့ၪမၩအၥၭဘဲၫနီၪတၭ, ထၧၫ့ဖုဝဲမုၪ မွဲဂ့ၩ, ထၧၫ့ဖုဝဲခွၫ မွဲဂ့ၩ, ကဲၪဎီး ဘဲၫနီၪၥိၭအ့ၬ. မွဲလါနၫ့ဘိၩ, ယွၩ ကိၭပၧၩ လၧဆၧဘၪလိၬအိၭလိၬ အဖၧၩ့ လီၫ. 16 အဂဲးဘဲၫယီၩ ၦမုၪဧ့, န လမိမၩဖီၩ့မၩဖျ့ၭဘၪ နဝၩနီၪဧၪ, မွဲနၥ့ၪယၫ ဘဲၫၥ့ၪလဲၪ. ၦခွၫဧ့, န လမိမၩဖီၩ့မၩဖျ့ၭဘၪ နမၫနီၪဧၪ, မွဲနၥ့ၪယၫ ဘဲၫၥ့ၪလဲၪ. 17 အီၪမၧၫ့ ဘဲၫယွၩ ကိၭနၧၩ အၥိၭ. မွဲလါနၫ့ဘိၩ, ဘဲၫယွၩ ဖ့ၪအၪ့နၩ့ဖၭ လဂၩအဆၧ လဂၩအဆၧ အၥိၭနီၪ ဘဲၫကဆါ ကိၭ ၦလဂၩဘၪလဂၩ အၥိၭနီၪ, မွဲအလ့ၩဆၧ ဘဲၫနီၪအၥိၭဆံၭ. ယမၪလူၬ ဆၧဘဲၫနီၪ, လၧဆၧအီၪကီၪ့ ထီးအလူၬ အဖၧၩ့လီၫ. 18 ၦလဂၩဂၩ လၧအဘၪ ဆၧကူၭတရံၭနီၪ, ဆၧအ့ၪကိၭ အဝ့ၫတၭ, မွဲအထီးကဲၪထၪ့ ၦလၧအလဘၪ ဆၧကူၭတရံၭ လဂ့ၩ, ၦလဂၩဂၩ လၧအလဒိၭဘၪ ဆၧကူၭတရံၭနီၪ, ဆၧအ့ၪကိၭ အဝ့ၫတၭ, မွဲအထီးဒိၭ ဆၧကူၭတရံၭ လဂ့ၩ. 19 ဆၧဒိၭဆၧကူၭတရံၭမွဲ ဆၧအ့ၬ, ဆၧလဒိၭဘၪ ဆၧကူၭတရံၭနီၪ မွဲဆ့အ့ၬ; အ့ၪမွဲ ဆၧထီးန့ ယွၩအဆၧမၪလူၬလဖၪနီၪမွဲ ဆၧ လီၫ. 20 ဆၧကိၭ လၧၦအီၪဝ့ၫ လၧအဖၧၩ့ ထီးဆၧကိၭဝ့ၫနီၪ, မွဲအအီၪဒၪဝ့ၫ လၧအဖၧၩ့ ဆံၭ. 21 လၧဆၧကိၭနၧၩနီၪ, အ့ၪနမွဲ ဆၧအဎီးအၡၩတၭ, ထီးအၪ့ယိၪဆၧ နးမံၩ့လဂ့ၩ. မွဲလါနၫ့ဘိၩ, နန့ဘၪ ဆၧပျီၩဖျ့ၭ အလး အ့ၪၥ့ၪတၭ, မၩန့ဝ့ၫနီၪ ဂ့ၩဒၪအဆၧဒံၭလီၫ. 22 အဂဲးဘဲၫယီၩ အဎီးအၡၩ လၧအဘၪ ဆၧကိၭဝ့ၫ လၧအကဆါ အဖၧၩ့နီၪ, မွဲ ကဆါ အၡၩပျီၩဖျ့ၭ လီၫ. ဘဲၫနီၪအၥိၭဆ့, ၦပျီၩဖျ့ၭ လဂၩနီၪ, လၧအဘၪ ဆၧကိၭဝ့ၫမွဲ ဎရံၬ အဎီးအၡၩ လီၫ. 23 ဆၧဎွ့ၩန့ နၥံၪ လၧအဎွ့ၩတၭ, ထီးကဲၪထၪ့ ၦၡၩ အဎီးအၡၩ လဂ့ၩ. 24 ဖုၥံၪဝဲၥံၪဧ့, ဆၧအလး လၧၦအီၪဝ့ၫ လၧအဖၧၩ့ ထီးအဘၪ ဆၧကိၭဝ့ၫ လဂၩဂၩနီၪ, မွဲအအီၪဒၪဝ့ၫ လၧအဖၧၩ့ လၧယွၩ အဂးဆံၭ. 25 လၧၦမုၪနၩ့ အဂဲးနီၪ, ယန့ဘၪ ဆၧမၪလူၬ လၧကဆါအ့ၬ. မွဲလါနၫ့ဘိၩ, ဘဲၫၦလၧအန့ဘၪ ဆၧယၫ့ၥုၪ့ယၫ့ၥၭ လၧကဆါ ဘဲၫၥိၭ အမိကဲၪ ၦလူတီၩ အၥိၭနီၪ, ယစ့ၩရၫ့ ယဝ့ၫဒၪ လီၫ. 26 မၩအၥၭဘဲၫနီၪတၭ, လၧဆၧနၭဆၧၡၪ့ ဘိၩ့နဲၪ့ယီၩ အကၠီၩ့နီၪ, ယဆီၫ့မီၪ့ လၧၦအ့ၪအီၪဂုးဝ့ၫ ဘဲၫအအီၪ အၥိၭနီၪ, မွဲအဂ့ၩလီၫ. 27 မွဲလၧနဘၪစၧၩ့ထၬ လၧမၫဧၪ, ထီးအၪ့ဎၬ ဂၭဖျ့ၭ လဂ့ၩ, မွဲနဂၭဖျ့ၭ လၧမၫဧၪ, ထီးအၪ့ဎၬန့ မၫ လဂ့ၩ. 28 မွဲလါနၫ့ဘိၩ, န အ့ၪအီၪဎုၬတၭ, နမၩမၪဆၧဆ့ အ့ၬ. ဒဲၦမုၪနၩ့ အ့ၪအီၪဎုၬနီၪ, မွဲအမၩမၪဆၧဆ့အ့ၬ. မွဲလါနၫ့ဘိၩ, ၦဘဲၫနီၪၥိၭလဖၪ မိဘၪ ဆၧနၭဆၧၡၪ့ လၧဆၧဖံၭဆၧယၪ အဖၧၩ့လီၫ. မွဲလါနၫ့ဘိၩ, ယအွံၪၥၭဆၧၩ့ နၥံၪလီၫ. 29 မွဲလါနၫ့ဘိၩ ဖုၥံၪဝဲၥံၪဧ့, ယစံၭ ဆၧယီၩ အဆၧၫ့အထီ လၧအအီၪဒံၭမွဲ အဖၨၪခိၬ လီၫ. တၭ ၦအီၪ လၧအမၫလဖၪ ဘၪအီၪဝ့ၫ ဘဲၫအလအီၪဘၪ အၥိၭ, 30 ၦလၧအဂၪ့, ဘဲၫအလဂၪ့ဘၪ အၥိၭ; ၦလၧအၥုၪ့ဎွံၫၥၭယီၫ ဘဲၫအၥုၪ့လဎွံၫ ၥၭလယီၫဘၪ အၥိၭ, ဒဲၦလၧအဎွ့ၩဆၧ ဘဲၫၦလၧအဆၧလအီၪဘၪ အၥိၭ, 31 ဒဲၦလၧအမၩဆၧဖံၭဆၧ ဘၪဆဲၫ့ လၧဂၪ့ခိၪချိၫ့ယီၩ, မွဲအထီးမၩဂၭဂီၩ့ဆၧ လဂ့ၩ. အဂဲးဘဲၫယီၩ ဂၪ့ခိၪယီၩ အထူၫအရူၫ မိဒံၩခွံၬဝ့ၫဒၪ လီၫ. 32 မွဲလါနၫ့ဘိၩ, ယၥၭ အီၪလၧနၥံၪ ထီးအၪ့ယိၪဆၧ နးမံၩ့လဂ့ၩဧီၪ. ၦလၧအလန့ဘၪ အမၫနီၪ, မိမၩဘၪ ကဆါအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, အၪ့ယိၪဆၧ လၧအဘၪဆဲၫ့ လၧကဆါ အဂဲး လီၫ. 33 အ့ၪမွဲ ၦလၧအအီၪ လၧအမၫနီၪ, မိမၩဘၪ အမၫအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, အၪ့ယိၪဆၧ လၧအဘၪဆဲၫ့ လၧဂၪ့ခိၪယီၩ အဂဲးလီၫ. ၦမၫ ဒဲၦမုၪနၩ့နီၪ လၩ့မဲၩလိၬအၥၭဆ့လီၫ. 34 ၦလၧအလအီၪဘၪ လၧအဝၩနီၪ, အၪ့ယိၪဆၧ လၧအဘၪဆဲၫ့ လၧကဆါ အဂး ဘဲၫၥိၭ အမိၡါ မွဲဂ့ၩ, အၥၭ မွဲဂ့ၩ, မိဆံၫ့ဎံၪဝ့ၫလီၫ. အ့ၪမွဲ ၦလၧအအီၪ လၧအဝၩ လဂၩနီၪ, မိမၩဘၪ အဝၩအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲအအၪ့ယိၪဆၧ လၧအဘၪဆဲၫ့ လၧဂၪ့ခိၪယီၩ အဂဲး လီၫ. ဆၧလဖၪနီၪ ယလီၩဘၪ နၥံၪ ဘဲၫၥိၭ နၥံၪ မိန့ဘၪ ဆၧအခိးအတၩ အဂးလီၫ. 35 လမွဲဘၪ ဘဲၫၥိၭ ယမိခွံၬဖျၪ့ ဖျံၩခွၩ့ လၧနၥံၪ အလီၩ့; အ့ၪမွဲ လၧဆၧဂ့ၩ ဆၧဘၪ အဂး ဘဲၫၥိၭ နၥံၪ အဆၧအၪ့ယိၪဆၧ ထီးအီၪ လဂ့ၩတၭ, နၥံၪ မိမၩ ကဆါအဆၧမၩလီၫ. 36 မွဲလါနၩ့ဘိၩ ၦလဂၩဂၩ အမုၪနၩ့ အ့ၪမွဲ မုၪနၩ့ယံၬ, အ့ၪဆီၫ့မီၪ့ဝ့ၫ လၧအမၩဆၧ လၧအလဂ့ၩ လဘၪဘၪ နီၪ, အလးအ့ၪအီၪတၭ, မွဲအမၩဒၪဝ့ၫ ထီးအၥၭလါနၫ့ နီၪ, လမၩမၪဘၪဆၧ, မွဲအအီၪဎုၬလိၬအၥၭဘီၪ. 37 မွဲလါနၫ့ဘိၩ ၦလၧအလးလအီၪဘၪနီၪ, အၥုၪ့ဂုးအၥၭခၧၫ့, အီၪလၧအစီၩ့အမၩ့ လၧအၥၭ အဖၫ့ခိၪတၭ, စ့ၩရၫ့ဝဲၩဝ့ၫ လၧအၥၭခံဖၧၩ့ လၧအမိဖီၪ့ထၬ အမုၪနၩ့ လဂၩနီၪ မွဲအမၩ ဆၧဂ့ၩလီၫ. 38 မၩအၥၭဘဲၫနီၪတၭ, ၦလၧအဖ့ၪလၫ့ခွံၬဝ့ၫ လၧဆၧအီၪဎုၬ အဖၧၩ့, မၩ ဆၧဂ့ၩ လါနၫ့ဘိၩ, ၦလၧအလဖ့ၪလၫ့ခွံၬဘၪ လၧဆၧအီၪဎုၬ အဖၧၩ့, မၩဝ့ၫ ဂ့ၩနဲၪ့ အနီၪဒံၭလီၫ. 39 အမၫနီၪ ဘၪ ဆၧစၧၩ့ထၬ လၧအဝၩ မၧၫ့ဝ့ၫ အဘိၩ့ဘၭ နီၪ, အ့ၪမွဲ အဝၩ အ့ၪၥံၫတၭ, မွဲအဂၭဖျ့ၭဝ့ၫ ဘဲၫၥိၭ အမိန့ဘၪ အဝၩ ထီးဒၪအၥၭ လါနၫ့ဘိၩ, န့ၫ လၧကဆါ အဖၧၩ့လီၫ. 40 မွဲလါနၫ့ဘိၩ အ့ၪအီၪဝ့ၫ ဘဲၫနီၪ, ဘဲၫယဆီၫ့မီၪ့ဆၧ အၥိၭ, မိအီၪဝ့ၫ မုၬနဲၪ့ အနီၪဒံၭ လီၫ. ယဆီၫ့မီၪ့ လၧယအီၪ လၧယွၩအၥၭဆ့လီၫ. 

ၥ ကီရံၫ့ 1 Corinthians 8

1 ဘိၩ့နဲၪ့ယီၩ, ဆၧလၧၦလုထၪ့ ဆၧဂၩ့ အဂဲးနီၪ ပၥ့ၪယၫ လၧပအီၪ လၧဆၧၥ့ၪယၫ ကိၭဂၩဒ့ၭလီၫ. ဆၧၥ့ၪယၫ ဒုၭဖိၫထၪ့ ၦၥၭ, အ့ၪမွဲ ဆၧအဲၪဆၧကွံၩ မၩဂ့ၩထၪ့ဆၧလီၫ. 2 ၦလဂၩဂၩ အ့ၪဆီၫ့မီၪ့ လၧအၥ့ၪယၫ ဆၧလမံၩ့မံၩ့ တၭ, ဘဲၫအကြၨၭၥ့ၪယၫဝ့ၫ အၥိၭနီၪ, ၥ့ၪယၫဒံၭ ဆၧနးမံၩ့အ့ၬ. 3 အ့ၪမွဲ ၦလဂၩဂၩ အ့ၪအဲၪ ယွၩတၭ, မွဲအဘၪ ဆၧၥ့ၪယၫ လၧအဝ့ၫဒၪလီၫ. 4 မၩအၥၭဘဲၫနီၪတၭ, ဆၧအၪ့ လၧၦလုထၪ့ဝ့ၫ လၧဆၧဂၩ့ နီၪ, ပၥ့ၪယၫ လၧဆၧဂၩ့ လမွဲဘၪ ဆၧနးမံၩ့ လၧဂၪ့ခိၪချိၫ့တၭ, အ့ၪလမွဲဘၪ ယွၩ လဂၩဎးနီၪ, အဂူၫဂၩ အီၪ နးဂၩအ့ၬ. 5 အဂဲးဘဲၫယီၩ လၧမူၭခိၪ မွဲဂ့ၩ, လၧဂၪ့ခိၪ မွဲဂ့ၩ, ဆၧလၧၦကိၭဝ့ၫ ယွၩလဖၪအီၪ လါနၫ့ဘိၩ, (ယွၩ အီၪ အၪဂၩ, ဒဲကဆါ အီၪ အၪဂၩ,) 6 မွဲလါနၫ့ဘိၩ လၧပဂးမွဲ ဖါယွၩ လဂၩဎး, ဒဲဆၧထီးအလူၬ ကဲၪထၪ့ လၧအဝ့ၫဒၪတၭ, ပအီၪပဝ့ၫ လၧအဖၧၩ့နီၪ, ဒဲကဆါ ယ့ၫၡူၬဎရံၬ လဂၩဎး, ဒဲဆၧထီးအလူၬ ကဲၪထၪ့ လၧအဝ့ၫဒၪ အကၠီၩ့ တၭ, ပကဲၪထၪ့ပဝ့ၫ လၧအဝ့ၫဒၪ အကၠီၩ့ဆ့လီၫ. 7 မွဲလါနၫ့ဘိၩ, ဆၧၥ့ၪယၫယီၩ အီၪလၧၦကိၭဂၩဒ့ၭ အဖၧၩ့အ့ၬ. ၦလနၩ့နၩ့ ခီးဘိၩ့နဲၪ့ယီၩ, အီၪဝ့ၫ လၧကၪ့ၡၧၫ့ ဘၪဆဲၫ့ လၧဆၧဂၩ့တၭ, အၪ့ဆၧ ဘဲၫဆၧလၧၦလုထၪ့ဝ့ၫ လၧဆၧဂၩ့ အၥိၭနီၪလီၫ. ကၪ့ၡၧၫ့နီၪ မွဲအဆါ တၭ, စံၪစၪဝ့ၫလီၫ. 8 မွဲလါနၫ့ဘိၩ, ဆၧအၪ့ အီၪက့ၪဂ့ၩပၧၩ လၧယွၩ အမ့ၬယၫအ့ၬ. အဂဲးဘဲၫယီၩ ပ အ့ၪအၪ့ဆၧတၭ, ပလဂ့ၩထၪ့ဘၪ, ပအ့ၪလအၪ့ဘၪနီၪ, ပအၧၩ့ထၪ့ဆ့အ့ၬ. 9 မွဲလါနၫ့ဘိၩ, ဘဲၫၥိၭ နၥံၪ အဆၧစီၩ့ဆၧမၩ့ယီၩ ထီးကဲၪထၪ့ ဆၧဘၪထၧၩ့အလး လၧၦအဂဲးအဘၭဆါ အဂး လဂ့ၩတၭ, ထီးလၩ့နၥံၪ အၥၭဘီၪ. 10 အဂဲးဘဲၫယီၩ နဝ့ၫဒၪယီၩ နအီၪ လၧဆၧၥ့ၪယၫတၭ, ၦလဂၩဂၩ အ့ၪဒၪ န ဆၧၫ့နၩ့ဒံၩ့ခံၫ့ လၧစပွဲထံၭ အၪ့ဆၧ လၧဆၧဂၩ့ အဂံၪ့ဖၧၩ့နီၪ, ၦလၧအဂဲးဆါအဘၭဆါ လဂၩ အကၪ့ၡၧၫ့ မိခၧၫ့ထၪ့ ထီးအအၪ့ဆၧ လၧၦလုထၪ့ဝ့ၫ လၧဆၧဂၩ့နီၪ, မွဲအ့ၬဧၪ. 11 မွဲလၧနဆၧၥ့ၪယၫ အကၠီၩ့နီၪ, ၦလၧအဂဲးဆါအဘၭဆါ ဂၭဂီၩ့ဝ့ၫဒၪတၭ, အဝ့ၫနီၪ မွဲထၧၫ့ဖုဝဲ လၧဎရံၬ ထိးၥံၫအၥၭ လၧအဂးနီၪလီၫ. 12 ထီးနၥံၪ မၩမၪဘၪ နၥံၪ အထၧၫ့ဖုဝဲဘဲၫနီၪ, ဒဲမၩဂၭဂီၩ့ အကၪ့ၡၧၫ့ လၧအဆါနီၪ, မွဲနၥံၪ မၩမၪဘၪ ဎရံၬလီၫ. 13 မၩအၥၭဘဲၫနီၪတၭ, ဆၧအၪ့ အ့ၪဒုၭမၪဘၪ ယထၧၫ့ဖုဝဲနီၪ, ဘဲၫၥိၭ ယထၧၫ့ဖုဝဲ ထီးလၩ့ထံၩဖါ လဂ့ၩ တၭ, လဆိၩဒၪယၧၩယီၩ ယအၪ့လၧၩ့ ဆၧယၪအ့ၬ. 

ၥ ကီရံၫ့ 1 Corinthians 9

1 ယဝ့ၫဒၪယီၩ မွဲယ လမွဲဘၪ ၦဆၧအၪ့မၧၫ့ဖိၪဆ့ဧၪ. ယလမွဲဘၪ ၦပျီၩဖျ့ၭဖိၪဆ့ဧၪ. မွဲယလဒၪဘၪယူၭ ပကဆါ ယ့ၫၡူၬဎရံၬဆ့ဧၪ. မွဲနၥံၪ လမွဲဘၪ ယဆၧမၩ လၧကဆါ အဖၧၩ့ဆ့ဧၪ. 2 ယ အ့ၪလမွဲဘၪ ၦဆၧအၪ့မၧၫ့ဖိၪ လၧၦဂူၫဂၩ အမ့ၬယၫ လါနၫ့နီၪ, ယမွဲမၬ, လၧနၥံၪ အမ့ၬယၫလီၫ. အဂဲးဘဲၫယီၩ နၥံၪ အီၪလၧကဆါ အဖၧၩ့နီၪ, နၥံၪမွဲ ဆၧစဲၩနဲၪ့ထၬ ဘၪဆဲၫ့ လၧယမွဲ ၦလၧဆၧအၪ့မၧၫ့လၩ့ ယၧၩလီၫ. 3 ၦလၧအအၪ့စိၭအၪ့စၪ့ယၧၩ လၧဆၧအဂဲးအကၠီၪ့ နီၪ, ယချဲၩ့ဆၧၫ့ အဝ့ၫ ဘဲၫယီၩ, 4 ဘဲၫၥိၭ ပမိအၪ့ဆၧအီၩဆၧတၭ, ပစီၩ့ပမၩ့မွဲ အလအီၪဘၪဧၪ. 5 ပစဲၪ့ဝံၩ့ဝၩ့ ၥိၫ့မၫ, ထၧၫ့ဖုဝဲမုၪ, ဘဲၫဆၧအၪ့မၧၫ့ဖိၪ အဂူၫဂၩလဖၪ, ဒဲကဆါ အထၧၫ့ဖုဝဲၥံၪ, ဒဲစစံဖၭ အၥိၭနီၪ, ပစီၩ့ပမၩ့ လအီၪဘၪဧၪ. 6 ၦလၧအစီၩ့အမၩ့ အီၪဝ့ၫ ဘဲၫၥိၭ အထီးမၩဆၧဖံၭဆၧ လဂ့ၩ, မွဲအလအီၪဘၪန့ၫယၧၩ, ဒဲစဘၫနဘၭဆ့ဧၪ. 7 အလံၩ့အလဲၫ လအီၪဘၪနီၪ, မွဲၦလဂၩဂၩ လ့ၩဒုၭဆၧ ဎွ့ဆိၭလဲၪ. မွဲပလၫ ၥုၪ့ စဘံၭအလးတၭ; လအၪ့ဘၪဝ့ၫ အၥၪ လဂၩလဲၪ. မွဲပလၫ ယူၬ ၥိၪလဒီၪ့တၭ, လအၪ့ဘၪဝ့ၫ အနူထံၫ လဂၩလဲၪ. 8 မွဲယစံၭ ဆၧလဖၪနီၪ, ဘဲၫၦၡၩအၥိၭဧၪ. မွဲဆၧမၪလူၬ စံၭဝ့ၫ ဘဲၫနီၪၥိၭဆ့ဧၪ. 9 အဂဲးဘဲၫယီၩ ဆၧကွ့ၭအၥၭ လၧစမိစ့ၭ အဆၧမၪလူၬ အဖၧၩ့, ချီဖၫ လၧအယဲး ဘုၪနီၪ ထီးၥံၫ့ထၬ အနိၭ လဂ့ၩ. မွဲယွၩ ယိထဲၩ့ခွါထဲၩ့ ချီနီၪဆ့ဧၪ. 10 မွဲအစံၭဆၧနီၪ ထီးအလူၬ လၧပဂးဧၪ, မွဲမၬ, ဆၧကွ့ၭအၥၭ လၧပဂး, ဘဲၫၥိၭ ၦလၧအထဲၫဆၧ မိထဲၫဝ့ၫ လၧဆၧယိလါ အဖၧၩ့, ဒဲၦလၧအယဲးဘုၪ လၧဆၧယိလါ အဖၧၩ့နီၪ, မိန့ဘၪဆၧ လၧအယိလါဝ့ၫလဖၪနီၪလီၫ. 11 ပဝ့ၫဒၪယီၩ ပ အ့ၪဎွံၪ ဆၧဘၪဆဲၫ့လၧၥၭ လၧနၥံၪ အဂးတၭ, နၥံၪ အဆၧဘၪဆဲၫ့ လၧဆၧဖံၭဆၧယၪ ပ အ့ၪကူၭ အဝ့ၫၥံၪတၭ, မိမွဲ ဆၧလၧအဒိၪအမုဆ့ဧၪ. 12 ၦဂူၫဂၩ အ့ၪအီၪလၧဆၧစီၩ့ဆၧမၩ့ လၧနၥံၪ အဖၫ့ခိၪ တၭ ပဝ့ၫဒၪယီၩ မွဲပအၪနဲၪ့ အနီၪဒံၭ မွဲအ့ၬဧၪ. မွဲလါနၫ့ဘိၩ, ဆၧစီၩ့ဆၧမၩ့ယီၩ ပမၩအ့ၬ. မွဲပထိး ဆၧထီးအလူၬ, ဘဲၫၥိၭ ပထီးမၩထံၬထၬ ဎရံၬ အဆၧၥၭထိၬအပရၧၫ့ လဂ့ၩလီၫ. 13 ၦလၧအလုထၪ့ဆၧ လၧဆၧလုအလးနီၪ, န့ဘၪ ဆၧလၧအဘၪဆဲၫ့ လၧဆၧလုအလးတၭ, မွဲနၥံၪ လၥ့ၪယၫဘၪဧၪ. 14 ဘဲၫနီၪအၥိၭဆ့, ကဆါ စ့ၩရၫ့ဝဲၩယူၭ, လၧပလီၩလၩ့လၬလၩ့ ဆၧၥၭထိၬအပရၧၫ့လဖၪနီၪ, မွဲအမိမၧၫ့ဝ့ၫ လၧဆၧဘၪဆဲၫ့ လၧဆၧၥၭထိၬအပရၧၫ့လီၫ. 15 မွဲလါနၫ့ဘိၩ, ယလမၩန့ဘၪ ဆၧလဖၪနီၪ နးမံၩ့ တၭ, ယကွ့ၭ ဆၧလဖၪယီၩ ဘဲၫၥိၭ ၦမိမၩဆၧ ဘဲၫနီၪ လၧယဂးဆ့အ့ၬ. အဂဲးဘဲၫယီၩ ယအီၪက့ၪဖိၫလိၫယၥၭ နီၪ, ၦလဂၩဂၩ အ့ၪမၩဂၭဂီၩ့နီၪ, ယ အ့ၪၥံၫတၭ, ဂ့ၩဒၪအဆၧဒံၭလီၫ. 16 အဂဲးဘဲၫယီၩ, ယလီၩလၩ့လၬလၩ့ ဆၧၥၭထိၬအပရၧၫ့တၭ, ယအီၪက့ၪဖိၫလိၫယၥၭ အလးအီၪအ့ၬ. အဂဲးဘဲၫယီၩ ယဘၪမၩ ဘဲၫနီၪ; မွဲမၬ, ယ အ့ၪလလီၩလၩ့လၬလၩ့ဘၪ ဆၧၥၭထိၬအပရၧၫ့ တၭ, ယမိဘၪ ဆၧၡၪ့ လီၫ. 17 ယမၩ ဆၧနီၪ အ့ၪမွဲ လၧယၥၭ အီၪထၪ့ဒၪဆၧတၭ, ယန့ဘၪ ဆၧအခိးအတၩ လီၫ. အ့ၪလမွဲဘၪ လၧယၥၭ အီၪထၪ့ဒၪဆၧနီၪ ဆၧဒုၭ မၩယၧၩ လၧဆၧမၩ လီၫ. 18 မၩအၥၭဘဲၫနီၪတၭ, ယဆၧအခိးအတၩနီၪမွဲ ဆၧနီၪလမံၩ့လဲၪ. မွဲဘဲၫၥိၭ ထီးယ အ့ၪလီၩလၩ့လၬလၩ့ ဆၧၥၭထိၬအပရၧၫ့နီၪ, ယမိမၩ ဎရံၬအဆၧၥၭထိၬအပရၧၫ့ လအီၪဘၪ လၧအဎွ့ၩတၭ, ဘဲၫၥိၭ ယထီး မၩဆီၪ့ဆၧ လၧယစီၩ့ယမၩ့ လၧဆၧၥၭထိၬအပရၧၫ့ အဖၧၩ့ လဂ့ၩလီၫ. 19 အဂဲးဘဲၫယီၩ ယအီၪပျီၩဖျ့ၭ လၧၦထီးအလူၬ လါနၫ့ဘိၩ, ယအီၪက့ၪလၩ့ ယနၫ့ဆါဒၪယဝ့ၫ လၧၦထီးအလူၬ အဎီးအၡၩ, ဘဲၫၥိၭ ယမိမၩန့ ၦအၪနဲၪ့ အနီၪဒံၭလီၫ. 20 လၧၦယုဒၫဖိၪၥံၪ အမ့ၬယၫ, ယကဲၪထၪ့ ဘဲၫၦယုဒၫဖိၪ အၥိၭ, ဘဲၫၥိၭ ယမိန့ဘၪ ၦယုဒၫဖိၪၥံၪ တၭ, လၧၦအီၪ လၧဆၧမၪလူၬ အဖၫ့လၬ အမ့ၬယၫ ဘဲၫၦအီၪ လၧဆၧမၪလူၬ အဖၫ့လၬ အၥိၭ, ဘဲၫၥိၭ ယမိန့ဘၪ ၦအီၪလၧဆၧမၪလူၬ အဖၫ့လၬလီၫ. 21 လၧၦလၧအလအီၪဘၪ လၧဆၧမၪလူၬ အမ့ၬယၫ, ဘဲၫဆၧမၪလူၬ လအီၪဘၪ အၥိၭ, လအီၪဘၪ လၧဆၧမၪလူၬ လၧယွၩ အမ့ၬယၫ, လမွဲဘၪ; မွဲယအီၪ လၧဆၧမၪလူၬ အဖၫ့လၬ လၧဎရံၬ အဖၧၩ့, ဘဲၫၥိၭ ယမိန့ဘၪ ၦလၧအလအီၪဘၪ လၧဆၧမၪလူၬနီၪလီၫ. 22 လၧၦအဂဲးဆါ အဘၭဆါ အမ့ၬယၫ ယကဲၪထၪ့ ဘဲၫၦလၧအဂဲးဆါ အဘၭဆါ အၥိၭ, ဘဲၫၥိၭ ယမိန့ဘၪ ၦလၧအဂဲးဆါ အဘၭဆါတၭ; ယကဲၪထၪ့ ဆၧထီးအလူၬ လၧၦထီးအလူၬ အမ့ၬယၫ, ဘဲၫၥိၭ လၧယမၩ ဆၧထီးအလူၬ တၭ, ယမိထိးထဲၩ့တၩ့ထဲၩ့ ၦလနၩ့နၩ့ လီၫ. 23 ယမၩ ဆၧနီၪ လၧဆၧၥၭထိၬအပရၧၫ့ အကၠီၩ့, ဘဲၫၥိၭ ယမိန့ဎုၬ အခိးအတၩ လၧနၥံၪလီၫ. 24 ၦလၧအစဲၪ့ပြၧၩ့လဖၪ စဲၪ့ထီးအလူၬ လါနၫ့ဘိၩ, ၦန့ဘၪ ခိၪဖၭမွဲ န့ၫလဂၩနီၪ, နၥံၪ လၥ့ၪယၫဘၪဧၪ. ဘဲၫၥိၭ နၥံၪ မိန့ဆၧတၭ, စဲၪ့ ဘဲၫနီၪၥိၭ ဘီၪ. 25 ကယဲ ၦလၧအအၪ့ဎၬ မၩဝ့ၫ လဂၩဂၩ, ထုၭဒၪအၥၭ လၧဆၧထီးအလူၬ အဖၧၩ့လီၫ. မၩအၥၭဘဲၫနီၪတၭ, အဝ့ၫၥံၪ မၩဝ့ၫ ဘဲၫၥိၭ အမိန့ဘၪ ၁ရဖူၩ လၧအအုၪၥ့ၪ ကျၪၥ့ၪဒၪ အဆၧတၭ, အ့ၪမွဲ ပဝ့ၫဒၪယီၩ, လၧအအုၪအကျၪ လၥ့ၪဘၪလီၫ. 26 မၩအၥၭဘဲၫနီၪတၭ, ယစဲၪ့ဆၧ ဘဲၫနီၪအၥိၭ, ဘဲၫ ယစဲၪ့ ခီၫခီၫလဲၪ, လၧယလၥ့ၪယၫဘၪ အၥိၭ လမွဲဘၪ; ယမ့ၭဆၧ ဘဲၫနီၪအၥိၭ ဘဲၫၦလၧအဒိၪ လံၩ အၥိၭ မွဲအ့ၬ. 27 မွဲယမၩနၧၩ့မၩစၪ ယမိၡါယီၩ, ဒဲယအၪ့မၧၫ့ဎီးဝ့ၫ, ဘဲၫၥိၭ ထီးယ အ့ၪလီၩလၩ့လၬလၩ့ဆၧ လၧၦဂူၫဂၩၥံၪ ဂီၩ့တၭ, ယနၫ့ဆါဒၪယဝ့ၫ ထီးဘၪ ဆၧခွံၬၡိၭခွံၬဝ့ၫ လဂ့ၩလီၫ. 

ၥ ကီရံၫ့ 1 Corinthians 10

1 အဂဲးဘဲၫယီၩ ဖုၥံၪဝဲၥံၪဧ့, ပဖါၥံၪ ထီးအလူၬ အီၪလၧဆၧအုၪ့ အဖၫ့လၬ, ဒဲခၫ့ဂၬ မၫဆမံၭ, 2 ဒဲဒိၭဘၭတံၫဇၫ့အၥၭ ထီးအလူၬ လၧဆၧအုၪ့ အကျၩ, ဒဲလၧမၫဆမံၭ အကျၩ လၧစမိစ့ၭ အဖၧၩ့, 3 ဒဲအၪ့ ဆၧအၪ့ ဘၪဆဲၫ့ လၧၥၭ လမံၩ့ဎး ထီးအလူၬ, 4 ဒဲအီၩ ဆၧအီၩ ဘၪဆဲၫ့ လၧၥၭ လမံၩ့ဎး ထီးအလူၬ, နၥံၪ လၥ့ၪယၫဘၪ နီၪ, ဘၪယၥၭအ့ၬ. အဂဲးဘဲၫယီၩ မွဲအဝ့ၫၥံၪ အီၩဆၧ လၧလဲၫ့ ဘၪဆဲၫ့ လၧၥၭ လၧအဖိၬအခဲၫ့တၭ, လဲၫ့နီၪ မွဲဎရံၬလီၫ. 5 မွဲလါနၫ့ဘိၩ, ၦအၪဂၩလဖၪနီၪ, ယွၩ လအဲၪဒိၭဘၪဝ့ၫ; အဂဲးဘဲၫယီၩ မွဲအဘၪ ဆၧဂၭဂီၩ့ဂၭစၪ လၧမံၩ့လၬကျၩ လီၫ. 6 ဆၧလဖၪနီၪ, မွဲအဒီၩ့အထ့ၬၥံၪ လၧပမ့ၬယၫ, ဘဲၫၥိၭ ပထီးၥၭကွံၩ ဆၧအၧၩ့ ဘဲၫအဝ့ၫၥံၪ ၥၭကွံၩဆၧ အၥိၭနီၪ လဂ့ၩ. 7 ထီးကဲၪထၪ့ ၦဘၩဆၧဂၩ့ ဘဲၫအဝ့ၫၥံၪ လနၩ့နၩ့ အၥိၭ လဂ့ၩ. ဘဲၫဆၧကွ့ၭအၥၭ အၥိၭနီၪ, ၦခမျၧး ဆၧၫ့နၩ့ အၪ့ဆၧအီၩဆၧ တၭ, ဂဲထုၪ့ လိၬကွ့ၩဆၧ လီၫ. 8 ထီးမၩမၪမုၪ မၩမၪခွၫ ဘဲၫအဝ့ၫၥံၪ လနၩ့နၩ့ မၩမၪမုၪ မၩမၪခွၫ တၭ, လၩ့ထံၩဖါၥံၫဝ့ၫ လနံၩဎး နံၫလၬၥၧၫ့ထီၫ့ အၥိၭနီၪ လဂ့ၩ. 9 ထီးကျဲၩ့ဖစီၩ့ ဎရံၬ ဘဲၫအဝ့ၫၥံၪ လနၩ့နၩ့ ကျဲၩ့ဖစီၩ့ဆၧတၭ, ၥံၫဝ့ၫ လၧဂူ အဲၪ့ဝ့ၫ အၥိၭနီၪ လဂ့ၩ. 10 ထီး ၥူၭဝံၪၥူၭလၩဆၧ ဘဲၫအဝ့ၫၥံၪ လနၩ့နၩ့ ၥူၭဝံၪၥူၭလၩဆၧ အၥိၭနီၪ လဂ့ၩ; မွဲအဘၪ ဆၧဂၭဂီၩ့ဂၭစၪ လၧၦမၩဂၭဂီၩ့ဆၧ အစူၪဖၧၩ့လီၫ. 11 ဆၧထီးအလူၬနီၪ မၩအၥၭ လၧအဝ့ၫၥံၪ အဖၧၩ့တၭ, မွဲလၧဆၧအဒီၩ့အထ့ၬလီၫ. ပဝ့ၫဒၪ လၧပအီၪ လၧအဆိၩအကၠၪထုၬလဖၪယီၩ, ဆၧကွ့ၭအၥၭ လၧပဘၪ ဆၧၥီၫ့ထဲၩ့ၥၫ့ထဲၩ့ပၧၩ အဂးလီၫ. 12 မၩအၥၭဘဲၫနီၪတၭ, ၦအ့ၪဆီၫ့မီၪ့ လၧအဆၧၫ့ထုၪ့ဝ့ၫနီၪ, မိလၩ့ထံၩဖါ ဘၪခိၬတၭ, မွဲအထီးလၩ့အၥၭ ဆံၭ. 13 မွဲနၥံၪ ဘၪ ဆၧကျဲၩ့ဖစီၩ့ လၧအလဘၪဒံၭဘၪ ၦၡၩနီၪ မွဲအ့ၬ. ယွၩ မၩဝ့ၫ အလူတီၩတၭ, ဆၧကျဲၩ့ဖစီၩ့ လၧနၥံၪ ထိး လကဲၪဘၪနီၪ, လမိဖ့ၪလၫ့ဘၪ နၥံၪ လၩ့ လၧအဖၧၩ့ နီၪ; အ့ၪမွဲ လၧဆၧကျဲၩ့ဖစီၩ့ အဂဲးနီၪ ဘဲၫၥိၭ နၥံၪ ထိး မိကဲၪတၭ, မိတဲၩ့ဝဲၩ ဖၧၩ့ၥၭ ဘဲၫၥိၭ နၥံၪ မိဖီၩ့ဖျ့ၭဝ့ၫဒၪ လီၫ. 14 မၩအၥၭဘဲၫနီၪတၭ, ယၥၭဘီၩ့ၥံၪဧ့, စဲၪ့ဂၭဎ့ၭ ဆၧဘၩဆၧဂၩ့ဆၧဖၪ့ ဆံၭ. 15 ယလီၩဘၪ နၥံၪ ဘဲၫၦလၧအအီၪ လၧဆၧကိၪ့ဘၪကိၪ့ၥ့ၪ အၥိၭနီၪလီၫ. ဆၧလၧယချဲၩ့နီၪ စ့ၩရၫ့ နၥံၪဝ့ၫဆံၭ. 16 ဆၧဆိၪဂ့ၩ အလိၫ့ လၧပဆိၪဂ့ၩဝ့ၫနီၪမွဲ ဆၧဖံၭၥိၭလိၬ လၧဎရံၬ အၥွံၪအ့ၬဧၪ. ကိၪ လလီၪ့ လၧပကံၪ့ဘျ့ၭဝ့ၫနီၪ, မွဲဆၧဖံၭၥိၭလိၬ လၧဎရံၬ အမိၡါအ့ၬဧၪ. 17 အဂဲးဘဲၫယီၩ, ပဝ့ၫဒၪ အၪဂၩယီၩ, ပမွဲ ကိၪ လလီၪ့ဎး, ပမွဲ မိၡါ လဂၩဎးလီၫ. အဂဲးဘဲၫယီၩ ပအၪ့ ကိၪ လလီၪ့ဎး ကိၭဂၩဒ့ၭလီၫ. 18 ယိခွါ, ၦအံၫစရ့လၭဖိၪ ဘဲၫဆၧဖံၭဆၧယၪ အၥိၭနီၪ ဘီၪ. ၦလၧအအၪ့ ဆၧလုလဖၪနီၪ မွဲအဘၪဆဲၫ့ လၧဆၧလုအလးအ့ၬဧၪ. 19 မၩအၥၭဘဲၫနီၪတၭ မွဲယစံၭဆၧနီၪလဲၪ. လၧဆၧဂၩ့မွဲ ဆၧလမံၩ့မံၩ့ ဆ့ဧၪ. ဆၧလၧၦလုထၪ့ ဆၧဂၩ့နီၪ, မွဲဆၧလမံၩ့မံၩ့ဧၪ. 20 မွဲအ့ၬ. မွဲ ယစံၭ လၧၦဆၨၩလဖၪနီၪ, လလုထၪ့ဘၪ ယွၩ တၭ, မွဲ အလုထၪ့ ဆၧနၪၥံၪ လီၫ. ယၥၭ အီၪလၧနၥံၪ မိဖံၭၥိၭလိၬ နၥံၪအၥၭ လၧဆၧနၪအ့ၬ. 21 နၥံၪ အီၩ ကဆါအလိၫ့, ဒဲဆၧနၪအလိၫ့ ၥ့ၪအ့ၬ. နၥံၪ အၪ့ဆၧ လၧကဆါ အစပွဲထံၭ ဒဲလၧဆၧနၪ အစပွဲထံၭ ၥ့ၪအ့ၬ. 22 မွဲပထိၪဂဲၩ ကဆါအၥၭကဲၪ့နီၪဧၪ. မွဲပဆီၪ့နဲၪ့ အဝ့ၫဆ့ဧၪ. 23 ဆၧထီးအလူၬမွဲ အတီၩအလီၩ့ လၧယဂးလီၫ. မွဲလါနၫ့ဘိၩ ဆၧထီးအလူၬ မၩအၪထၪ့ ဆၧအခိးအတၩ မွဲအ့ၬ. ဆၧထီးအလူၬမွဲ ဆၧတီၩဆၧလီၩ့ လၧယဂးလီၫ. မွဲလါနၫ့ဘိၩ, ဆၧထီးအလူၬ မၩထၪ့ထီၫဆၧ မွဲအ့ၬ. 24 မွဲၦထီးအၪ့ဎၬ အဆၧဂ့ၩဒၪဝ့ၫ နးဂၩ လဂ့ၩ; မွဲ အအၪ့ဎၬ ဂူၫဂၩ အဆၧဂ့ၩဘီၪ. 25 ဆၧလၧၦၡၩ အၪ့ဆၫ လၧဖၠၫဖၧၩ့နီၪ, မွဲလၧကၪ့ၡၧၫ့ အကၠီၩ့တၭ, နၥံၪ ထီးအၪ့စၪ့ နးမံၩ့လဂ့ၩ, အၪ့ကဒၪဘီၪ. 26 အဂဲးဘဲၫယီၩ ဂၪ့ခိၪ, ဒဲအဆၧဎွ့ၩဝ့ၫနီၪ မွဲကဆါအဆၧ လီၫ. 27 ၦလၧအလနဲၩဘၪဆၧ လဂၩဂၩ အ့ၪကိၭ နၥံၪတၭ, ဆၧအ့ၪမိလ့ၩဘၪ နၥံၪအၥၭနီၪ, မွဲလၧကၪ့ၡၧၫ့ အကၠီၩ့တၭ, ထီးအၪ့စၪ့ဆၧ နးမံၩ့လဂ့ၩ, ကယဲ ဆၧလၧအအီၪက့ၪလၩ့ဝ့ၫ လၧနၥံၪ အမ့ၬယၫနီၪ, အၪ့ကဒၪဘီၪ. 28 မွဲလါနၫ့ဘိၩ, ၦလဂၩဂၩ အ့ၪလီၩဘၪ နၥံၪ, ဆၧယီၩမွဲ ၦလုထၪ့ဝ့ၫ လၧဆၧဂၩ့နီၪ, မွဲလၧၦလီၩဘၪဆၧ အကၠီၩ့, ဒဲလၧကၪ့ၡၧၫ့ အကၠီၩ့တၭ, အၪ့ လဂ့ၩ. 29 ကၪ့ၡၧၫ့နီၪ, ယစံၭ နနၫ့ဆါဒၪနဝ့ၫ လမွဲဘၪ; မွဲယစံၭ ၦဂူၫဂၩ အကၠီၩ့လီၫ. အဂဲးဘဲၫယီၩ ယဆၧပျီၩဖျ့ၭ မိဘၪ ဆၧစ့ၩရၫ့စၪ လၧၦဂူၫဂၩ အကၪ့ၡၧၫ့နီၪ, မွဲဘၪလဲၪ. 30 ယ အ့ၪန့ဘၪ ဆၧဘၪဆဲၫ့ လၧဆၧအခိးအတၩတၭ, ယစံၭထၪ့အၪ့အူၭ ဆၧအခိးအတၩ အကၠီၩ့နီၪ, မွဲယဘၪ ဆၧဒုၪဒွ့ၪ မွဲဘၪလဲၪ. 31 မၩအၥၭဘဲၫနီၪတၭ, နၥံၪ အၪ့ဆၧ မွဲဂ့ၩ, နၥံၪ အီၩဆၧ မွဲဂ့ၩ, ကယဲ နၥံၪ မၩဆၧ လမံၩ့လါလါနီၪ, မၩ ဆၧထီးအလူၬ ဘဲၫၥိၭ အမိဒုၭလၩဖၩ့ထၪ့ ယွၩဆံၭ. 32 ၦယုဒၫဖိၪ မွဲဂ့ၩ, ၦဆၨၩလဖၪ မွဲဂ့ၩ, ယွၩအဆၧအီၪကီၪ့ မွဲဂ့ၩ, ထီးကဲၪ ဆၧလၩ့ထံၩဖါအလး လၧအဝ့ၫၥံၪ အမ့ၬယၫ နးဂၩ လဂ့ၩ. 33 ယမၩယဝ့ၫ လၧဆၧထီးအလူၬ အဖၧၩ့, ဘဲၫၥိၭ ယမိဘၪ ၦထီးအလူၬ အၥၭတၭ, ယအၪ့ဎၬ ယခိးဒၪယဝ့ၫအ့ၬ. အ့ၪမွဲ လၧၦအၪဂၩ အဂး ဘဲၫၥိၭ, အမိထီၩ့ လၧဆၧထိးထဲၩ့တၩ့ထဲၩ့ဝ့ၫလီၫ. 

ၥ ကီရံၫ့ 1 Corinthians 11

1 ယိလိၪယၧၩ ဘဲၫယယိလိၪ ဎရံၬ အၥိၭနီၪဆံၭ. 2 ဖုၥံၪဝဲၥံၪဧ့, ယစံၭထၪ့အၪ့အူၭ လၧနၥံၪ နၪ့ထၪ့ထဲၩ့ ယၧၩ လၧဆၧထီးအလူၬ အဖၧၩ့တၭ, ဒဲထီးန့ဖံၭထၬ ဆၧလီၩဆိၩဝ့ၫလဖၪ ဘဲၫယဖ့ၪလၫ့ နၥံၪ အၥိၭနီၪလီၫ. 3 မွဲလါနၫ့ဘဲၫနီၪတၭ, ဆၧမိဒုၭၥ့ၪယၫဘၪယၥၭ နၥံၪ လၧကယဲ ၦခွၫ လဂၩလါလါ အခိၪမွဲ ဎရံၬ, ၦမုၪအခိၪမွဲ ၦခွၫတၭ, ဎရံၬအခိၪမွဲ ယွၩ လီၫ. 4 ကယဲ ၦခွၫ လၧအဘၩဆိၪဖၪဆၧ မွဲဂ့ၩ, ချဲၩ့ဆၧ လၧမီၪအချိၬ မွဲဂ့ၩ, အ့ၪချုၬဘံၭ အခိၪဎွံၪနီၪ, မၩဂၭဂီၩ့ အခိၪဎွံၪ အလၩအဖၩ့လီၫ. 5 အ့ၪမွဲ ကယဲ ၦမုၪ လၧအဘၩဆိၪဖၪဆၧ မွဲဂ့ၩ, ချဲၩ့ဆၧ လၧမီၪအချိၬ မွဲဂ့ၩ, အ့ၪလချုၬ ဘံၭဘၪ အခိၪဎွံၪနီၪ မၩဂၭဂီၩ့ အခိၪ အလၩအဖၩ့လီၫ. အဂဲးဘဲၫယီၩ မွဲဘဲၫအလိၩ့ခွံၬ အခိၪၥူၫ အၥိၭလီၫ. 6 အဂဲးဘဲၫယီၩ ၦမုၪ အ့ၪလအီၪဘၪ လၧဆၧချုၬဘံၭ တၭ, မွဲအလိၩ့ခွံၬ အခိၪၥူၫဘီၪ. ထံၬအခိၪၥူၫ မွဲဂ့ၩ, လိၩ့အခိၪၥူၫ မွဲဂ့ၩ, အ့ၪမွဲ ဆၧမ့ၬမဲနီၪ, မွဲအချုၬဘံၭဒၪဝ့ၫဘီၪ. 7 အဂဲးဘဲၫယီၩ ၦခွၫမွဲ ယွၩအခံးအဂၩ့ ဒဲအလၩအဖၩ့ တၭ, ဂ့ၩချုၬဘံၭ အခိၪဎွံၪအ့ၬ. အ့ၪမွဲ ၦမုၪနီၪ, မွဲၦခွၫ အလၩအဖၩ့လီၫ. 8 အဂဲးဘဲၫယီၩ မွဲၦခွၫ ကဲၪထၪ့ လၧၦမုၪ အ့ၬ. မွဲၦမုၪ ကဲၪထၪ့ လၧၦခွၫလီၫ. 9 လၧနီၪအမ့ၬယၫ, ၦခွၫမွဲ အဘၪ ဆၧတဲၩ့န့ဝ့ၫ လၧၦမုၪ အဂးအ့ၬ. မွဲၦမုၪဘၪ ဆၧတဲၩ့န့ဝ့ၫ လၧၦခွၫ အဂးလီၫ. 10 မၩအၥၭဘဲၫနီၪတၭ, ၦမုၪ ကြၨၭအီၪ လၧ[ဆၧဒုၭနဲၪ] အစီၩ့အမၩ့ လၧအခိၪဎွံၪ အလီၩ့ လၧအၥီၫ့ၥံၪ အကၠီၩ့ လီၫ. 11 မွဲလါနၫ့ဘိၩ, လၧကဆါ အဖၧၩ့, ၦခွၫ လဘၪဆဲၫ့ဘၪ လၧၦမုၪ မွဲအ့ၬ. ၦမုၪ လဘၪဆဲၫ့ဘၪ လၧၦခွၫ မွဲဆ့ အ့ၬ. 12 အဂဲးဘဲၫယီၩ ဘဲၫၦမုၪ အီၪထၪ့ လၧၦခွၫ အၥိၭ တၭ, ၦခွၫ အီၪထၪ့ လၧၦမုၪ ဘဲၫနီၪအၥိၭဆ့တၭ, ကယဲ ဆၧအီၪ ထီးအလူၬအဆံၫ့ ကဲၪထၪ့ လၧယွၩ အစူၪဖၧၩ့လီၫ. 13 စ့ၩရၫ့ဒၪ နၥံၪဝ့ၫဘီၪ, ၦမုၪ လချုၬ ဘံၭဘၪ အခိၪဎွံၪ တၭ, ဘၩဆိၪဖၪယွၩနီၪ မွဲမိကြၨၭဆ့ဧၪ. 14 ၦခွၫ အီၪလၧအခိၪၥူၫထီၫနီၪ, ဆၧအထူၫအရူၫ ၥီၪ့ထဲၩ့ နၥံၪ လၧအမွဲ ဆၧမ့ၬမဲအလး အ့ၬဧၪ. 15 မွဲလါနၫ့ဘိၩ, ၦမုၪ အ့ၪအီၪ လၧအခိၪၥူၫထီၫနီၪ, မွဲအဝ့ၫဒၪ အလၩအဖၩ့လီၫ. အဂဲးဘဲၫယီၩ ဆၧဖ့ၪလၫ့အခိၪၥူၫ လၧအဆၧချုၬဘံၭ အဂးလီၫ. 16 မွဲလါနၫ့ဘိၩ ၦလဂၩဂၩ အ့ၪအီၪက့ၪအၥၭ လၧအမိဂဲးလိၬတ့ၭလိၬဆၧ, ပဝ့ၫဒၪ မွဲဂ့ၩ, ယွၩအဆၧအီၪကီၪ့ၥံၪ မွဲဂ့ၩ, ပထူၫပရူၫ ဘဲၫနီၪအၥိၭ အီၪအ့ၬ. 17 ဆၧယီၩအဂဲး ယစံၭ လၧနၥံၪ အီၪကိၩ့အီၪကီၪ့ ဘဲၫၥိၭ ဆၧဂ့ၩ မိအီၪထၪ့ လမွဲဘၪဧၪ, မွဲဘဲၫၥိၭ ဆၧအၧၩ့ မိအၧၩ့နဲၪ့အလးနီၪ ယစံၭထၪ့အၪ့အူၭ နၥံၪအ့ၬ. 18 အဂဲးဘဲၫယီၩ လၧအခၪ့ထံၭယီၩ, ထီးနၥံၪ အီၪကိၩ့အီၪကီၪ့ ဆၧအီၪကီၪ့ အဖၧၩ့တၭ, ယနါဂၧၫ့ လၧနၥံၪ လၩ့ဖၭလိၬ နၥံၪအၥၭ နီၪ, ယနဲၩယဝ့ၫ ဒိၪဒိၪဆံၭဆံၭဆ့ လီၫ. 19 အဂဲးဘဲၫယီၩ ဘဲၫၥိၭ ၦလၧအဂ့ၩအဘၪ လၧနၥံၪ အကျၩလဖၪ, မိအီၪဖျီၪ တၭ, ၦအစူၪ လလၩ့ဎုၬဘၪလဖၪ ဘၪအီၪထၪ့ လၧနၥံၪ အကျၩဆ့လီၫ. 20 မၩအၥၭဘဲၫနီၪတၭ, ထီးနၥံၪ အီၪကိၩ့အီၪကီၪ့ လစီၪ့ဎးနီၪ, မွဲဘဲၫနၥံၪ မိအၪ့ ကဆါအဆၧအၪ့ လၧဂၪအၪ့ အၥိၭအ့ၬ. 21 အဂဲးဘဲၫယီၩ လၧနၥံၪ အၪ့ဆိၫ နၥံၪအဆၧဒၪ နၥံၪဝ့ၫ လၧဂၪအၪ့ ကိၭဂၩဒ့ၭနီၪ, ၦလဂၩ ဆၧၥၭဝံအၥၭတၭ, ၦလဂၩ အၪ့လၨၪအီၩလၨၪဝ့ၫဒၪ လီၫ. 22 မွဲဘဲၫၥ့ၪလဲၪ! နၥံၪ အၪ့ဆၧအီၩဆၧအလး လၧနၥံၪ အဂံၪ့ဖၧၩ့ အီၪအ့ၬဧၪ. အ့ၪလမွဲဘၪတၭ, မွဲနၥံၪ မၩကြၩ့ထမး ယွၩအဆၧအီၪကီၪ့နီၪ, ဒဲဒုၭမ့ၬမဲ ၦလၧအဆၧလအီၪဘၪနီၪဆ့ဧၪ. မွဲယစံၭ နၥံၪ လၧဆၧနီၪလဲၪ! ယမိစံၭထၪ့အၪ့အူၭ နၥံၪ လၧဆၧနီၪ အကၠီၩ့ဆ့ဧၪ. ယစံၭထၪ့အၪ့အူၭ နၥံၪအ့ၬ. 23 အဂဲးဘဲၫယီၩ ဆၧလၧယန့ဘၪ လၧကဆါ ယဖ့ၪလၫ့ နၥံၪဆ့တၭ, လၧကဆါ ယ့ၫၡူၬ မုနၩ လၧဆၧဖ့ၪလၫ့ခွံၬဝ့ၫနီၪ, မၩန့ ကိၪ လလီၪ့, 24 စံၭထၪ့အၪ့အူၭ ဆၧအခိးအတၩတၭ, ကံၪ့ဘျ့ၭဝ့ၫ ဂီၩ့, စံၭဝ့ၫ, အယီၩမွဲ ယမိၡါ လၧအဘၪ ဆၧကံၪ့ဘျ့ၭ လၧနၥံၪ အဂးလီၫ. မၩ ဆၧယီၩ လၧဆၧနၪ့ထၪ့ထဲၩ့ယၧၩ အဂဲးနီၪဆံၭ. 25 ဘဲၫနီၪအၥိၭဆ့, အၪ့ ဆၧအၪ့ လၧဂၪအၪ့ ဂီၩ့တၭ, မၩန့ လိၫ့ တၭ, စံၭဝ့ၫ, လိၫ့ယီၩ မွဲဆၧအုၩ့လၩ့အၥၫ့ လၧယၥွံၪ အဖၧၩ့, ထီးဒၪ နၥံၪအီၩ ဆၧယီၩ လဖၧၫ့ဖၧၫ့နီၪ, မၩ လၧဆၧနၪ့ထၪ့ထဲၩ့ယၧၩဆံၭ. 26 အဂဲးဘဲၫယီၩ ထီးဒၪ နၥံၪ အၪ့ကိၪ ဒဲနၥံၪ အီၩလိၫ့ယီၩ လဖၧၫ့ဖၧၫ့နီၪ, မွဲနၥံၪ ဒုၭနဲၪ ကဆါအဆၧၥံၫနီၪ ထီးအဂဲၫလၩ့ထဲၩ့ လီၫ. 27 မၩအၥၭဘဲၫနီၪတၭ, ထီးဒၪ ၦလၧအအၪ့ ကိၪ ဒဲအီၩ ကဆါအလိၫ့ လကြၨၭ လဘၪဘၪ လဂၩဂၩ နီၪ, ဆၧဒဲၩဘၭ လၧအမၩမၪဘၪ အကဆါ အမိၡါ ဒဲအၥွံၪနီၪ, ကြၨၭဘၪ အဝ့ၫလီၫ. 28 မွဲၦအၪ့စိၭအၪ့စၪ့ဒၪ အၥၭ, မွဲအအၪ့ဒၪဝ့ၫ ကိၪ ဒဲအီၩဒၪဝ့ၫ လိၫ့နီၪဆံၭ. 29 အဂဲးဘဲၫယီၩ ၦလၧအအၪ့ဝ့ၫ ဒဲအီၩဝ့ၫနီၪ, အ့ၪလဆီၫ့မီၪ့ဒၪဘၪ ကဆါ အမိၡါနီၪ, မွဲအအၪ့ဝ့ၫ ဒဲအီၩဝ့ၫ လၧဆၧစ့ၩရၫ့စၪ လၧအဂးဒၪဝ့ၫလီၫ. 30 ဆၧအဂဲး အီၪဝ့ၫ ဘဲၫနီၪတၭ, ၦလၧအဂဲးဆါအဘၭဆါ, ဒဲၦလၧအဘၪ ဆၧစူၭဆၧဆၫ အီၪဝ့ၫ လၧနၥံၪ အကျၩ အၪဂၩ, ဒဲၦလၧအမံၫမၪဝ့ၫ အီၪအၪဂၩလီၫ. 31 အဂဲးဘဲၫယီၩ ပ အ့ၪစ့ၩရၫ့လၩ့ဒၪ ပၥၭ တၭ, ဆၧစ့ၩရၫ့ ဘၪလၧၩ့ပၧၩအ့ၬ. 32 အ့ၪမွဲ ထီး ပဘၪ ဆၧစ့ၩရၫ့ပၧၩတၭ, ကဆါ ၥီၪ့ထဲၩ့ပၧၩ ဘဲၫၥိၭ ပထီးဘၪ ဆၧစ့ၩရၫ့စၪ လၧဂၪ့ခိၪဖိၪ အၥိၭ လဂ့ၩလီၫ. 33 မၩအၥၭဘဲၫနီၪတၭ, ယထၧၫ့ဖုဝဲၥံၪဧ့, ထီးနၥံၪ အီၪကိၩ့အီၪကီၪ့ အၪ့ဆၧတၭ, အီၪခိၭလိၬ နၥံၪအၥၭ လဂၩဘၪလဂၩ လဂၩဘၪလဂၩဘီၪ. 34 ဘဲၫၥိၭ နၥံၪ ထီးအီၪကိၩ့အီၪကီၪ့ လၧဆၧစ့ၩရၫ့စၪ အဂး လဂ့ၩတၭ, ၦလဂၩဂၩ ဆၧအ့ၪၥၭဝံအၥၭတၭ, မွဲအအၪ့ဆၧ လၧအဂံၪ့ဒၪဝ့ၫဘီၪ. ဆၧအီၪလၩ့ထးလဖၪနီၪ ထီးယထဲၩ့ အ့ၪထီၩ့ခိၬတၭ, ယမိစ့ၩရၫ့ မၩဎၩ့ထဲၩ့ ဆၧလဖၪနီၪလီၫ. 

ၥ ကီရံၫ့ 1 Corinthians 12

1 ဖုၥံၪဝဲၥံၪဧ့, လၧၥၭ အဆၧဖ့ၪလၫ့လဖၪနီၪ, မွဲနၥံၪ လၥ့ၪယၫဘၪ အဂဲးအကၠီၪ့, ဘၪယၥၭအ့ၬ. 2 နၥံၪ ၥ့ၪယၫ လၧနၥံၪမွဲ ၦဆၨၩလဖၪ ဘၪ ဆၧၥိၫ့နၥံၪ လၧဆၧဂၩ့အုၭအၭဝ့ၫလဖၪ အအီၪ ဘဲၫဆၧၥိၫ့နၥံၪ အၥိၭနီၪလီၫ. 3 မၩအၥၭဘဲၫနီၪတၭ, ယဒုၭၥ့ၪယၫ နၥံၪ လၧၦၡၩ အ့ၪချဲၩ့ဆၧ လၧယွၩအၥၭမုနီၪ ကိၭယ့ၫၡူၬ လၧဆၧဘၪဆိၪအၧၩ့ နးဂၩအ့ၬ. အ့ၪလမွဲဘၪ လၧၥၭမုဆံၫ့ဎံၪ အဖၧၩ့နီၪ, ၦကိၭယ့ၫၡူၬ လၧကဆါ ၥ့ၪ နးဂၩအ့ၬ. 4 ဘိၩ့နဲၪ့ယီၩ ဆၧဖ့ၪလၫ့နီၪ အီၪအၪမံၩ့, မွဲလါနၫ့ဘိၩ, ၥၭမုမွဲ လဂၩဎးလီၫ. 5 တၭ ဆၧအခ့ၫအၡၩ အဆၧမၩ အီၪအၪမံၩ့ လါနၫ့ဘိၩ, ကဆါမွဲ လဂၩဎးလီၫ 6 တၭ ဆၧဖံၭဆၧမၩ အီၪအၪမံၩ့ လါနၫ့ဘိၩ, ယွၩ လၧအမၩ ဆၧထီးအလူၬ လၧၦထီးအလူၬ အဖၧၩ့, မွဲလဂၩဎးလီၫ. 7 တၭ ဆၧဖ့ၪလၫ့ ၦလဂၩဘၪလဂၩ ဆုၬဆုၬ လၧဆၧနဲၪဖျီၪ ၥၭမုနီၪ လၧဆၧအခိးအတၩ အဂး လီၫ. 8 အဂဲးဘဲၫယီၩ ဆၧဖ့ၪလၫ့ ၦလဂၩ လၧဆၧချဲၩ့ကိၪ့ၥ့ၪ လၧၥၭမုနီၪ, ဒဲလဂၩဒၪ လၧဆၧချဲၩ့ၥ့ၪယၫဆၧ လၧၥၭမု လဂၩဎးနီၪ, 9 ဒဲလဂၩဒၪနီၪ လၧဆၧနဲၩ လၧၥၭမု လဂၩဎးနီၪ, ဒဲလဂၩဒၪ လၧအမၩဘျၪထဲၩ့ ဆၧစူၭဆၧဆၫၥ့ၪ လၧၥၭမု လဂၩဎး, 10 လဂၩဒၪ လၧဆၧမၩလၩ့လၭၥ့ၪ, ဒဲလဂၩဒၪ လၧအချဲၩ့ လၧမီၪအချိၬၥ့ၪ, ဒဲလဂၩဒၪ လၧဆၧၥ့ၪယၫအၪ့နၩ့ဖၭ ၥၭလဖၪ အဆၧၫ့ၥ့ၪ, ဒဲလဂၩဒၪ လၧဖျ့ၩ အၪဆၨၩလဖၪနီၪ, ဒဲလဂၩဒၪ လၧဆၧချဲၩ့ကျိၭထဲၩ့ ဖျ့ၩလဖၪ အဂဲးလီၫ. 11 မွဲလါနၫ့ဘိၩ, ဆၧလဖၪ ထီးအလူၬ, လၧၥၭမုလဂၩ ဒၪလ့ၬ မၩဒၪဝ့ၫတၭ, ဖ့ၪအၪ့နၩ့ဖၭဒၪဆၧ လဂၩလမံၩ့ လဂၩလမံၩ့ ထီးဒၪအၥၭလီၫ. 12 အဂဲးဘဲၫယီၩ မၩအၥၭ ဘဲၫမိၡါ လဂၩဎး, ဒဲအီၪလၧအခံးအဂၩ့ အၪမံၩ့နီၪ, မိၡါ လဂၩ အခံးအဂၩ့ ထီးအလူၬ အီၪဝ့ၫ အၪမံၩ့ လါနၫ့ဘိၩ, မွဲမိၡါ လဂၩဎးတၭ, ဎရံၬမွဲ ဘဲၫနီၪအၥိၭဆ့လီၫ. 13 အဂဲးဘဲၫယီၩ ပဝ့ၫဒၪယီၩ, ၦယုဒၫဖိၪၥံၪ မွဲဂ့ၩ, ၦဆၨၩလဖၪ မွဲဂ့ၩ, ၦဎီးဖိၪ မွဲဂ့ၩ, ၦပျီၩဖျ့ၭဖိၪ မွဲဂ့ၩ, ပဒိၭဘၭတံၫဇၫ့ ပၥၭ လၧၥၭမု လဂၩဎး လၧမိၡါ လဂၩဎး အဖၧၩ့ ထီးအလူၬ တၭ, ဆၧဒုၭအီၩပၧၩ လၧၥၭမု လဂၩဎး အဖၧၩ့ ထီးအလူၬလီၫ. 14 အဂဲးဘဲၫယီၩ မိၡါ အခံးအဂၩ့ လမွဲဘၪ လမံၩ့ တၭ, မွဲအၪမံၩ့လီၫ. 15 ခၪ့ အ့ၪစံၭ, ယ လမွဲဘၪ စူၪ အကၠီၩ့ နီၪ, ယ လဘၪဆဲၫ့ဘၪ လၧအမိၡါတၭ; မၩအၥၭဘဲၫနီၪ, မွဲအလဘၪဆဲၫ့ဘၪ လၧမိၡါနီၪဧၪ. 16 နါ အ့ၪစံၭ, ယ လမွဲဘၪ မ့ၬၥၪ အကၠီၩ့နီၪ, ယ လဘၪဆဲၫ့ဘၪ လၧအမိၡါ တၭ, မၩအၥၭဘဲၫနီၪ, မွဲအလဘၪဆဲၫ့ဘၪ လၧအမိၡါ နီၪဧၪ. 17 မိၡါ အ့ၪမွဲ မ့ၬၥၪ ထၧၫ့ဂၩယၫတၭ, မွဲဆၧနါဂၧၫ့ဆၧနီၪ အီၪခီၫခီၫလဲၪ. မိၡါ အ့ၪမွဲ နါ ထၧၫ့ဂၩယၫ နီၪ, မွဲဆၧနၧၫ့ဆၧနီၪ အီၪခီၫခီၫလဲၪ. 18 မွဲလါနၫ့ဘိၩ, ဘိၩ့နဲၪ့ယီၩ, ယွၩ အီၪက့ၪ ဆၧအခံးအဂၩ့ လမံၩ့ လမံၩ့ လၧမိၡါ အဖၧၩ့ ထီးဒၪအၥၭ လီၫ. 19 ဆၧအခံးအဂၩ့ ထီးအလူၬ အ့ၪမွဲ လမံၩ့ဎးတၭ, မိၡါနီၪ, မိအီၪခီၫခီၫလဲၪ. 20 အ့ၪမွဲ ဘိၩ့နဲၪ့ယီၩ, ဆၧအခံးအဂၩ့ အီၪအၪမံၩ့ တၭ, မိၡါနီၪ မွဲလဂၩဎးလီၫ. 21 တၭ မ့ၬၥၪနီၪ စံၭစူၪ, ယမၩနၧၩ အလး လအီၪဘၪနီၪ, ၥ့ၪအ့ၬ. မၩဒီၭလဖၧၫ့, ခိၪဎွံၪနီၪ စံၭခၪ့, ယမၩ နၥံၪအလး လအီၪဘၪနီၪ, ၥ့ၪဆ့အ့ၬ. 22 အ့ၪမွဲ ဆၧအီၪ အၪနဲၪ့ အနီၪဒံၭ, ဆၧအခံးအဂၩ့ လၩ့ဂၬ လၧအဆါလဖၪနီၪ, ဆၧမၩ အလးအီၪ ဒိၪနဲၪ့ အဂူၫဂၩဒံၭလီၫ. 23 တၭ မိၡါ အခံးအဂၩ့ လၧပဆီၫ့မီၪ့ အလၩအဖၩ့ဆံၭလဖၪနီၪ, ပအီၪက့ၪလၩဖၩ့ အဝ့ၫ ဒိၪနဲၪ့ အဂူၫဂၩဒံၭတၭ, ပခံးပဂၩ့ လၧအလၩအဖၩ့ လအီၪဘၪနီၪ, အီၪလၧအလၩအဖၩ့ ဒိၪနဲၪ့ အဂူၫဂၩဒံၭလီၫ. 24 တၭ ဆၧလၧအလၩအဖၩ့ အီၪဝ့ၫလဖၪနီၪ, န့ဘၪ ဆၧအလးအီၪအ့ၬ. မွဲလါနၫ့ဘိၩ, ယွၩ မၩ မိၡါ အီၪဘၪလိၬအၥၭတၭ, ဆၧလၧအလၩအဖၩ့ အီၪဆံၭနီၪ, ဆၧဖ့ၪလၫ့ဝ့ၫ လၧဆၧအလၩအဖၩ့ ဒိၪနဲၪ့ အဂူၫဂၩဒံၭလီၫ. 25 ဘဲၫၥိၭ ဆၧလၩ့မုလၩ့ဖၭ ထီးအီၪ လၧမိၡါအဖၧၩ့ လဂ့ၩတၭ, အခံးအဂၩ့ မိယိထဲၩ့ခွါထဲၩ့လိၬအၥၭ န့ၫဎီၩ့န့ၫဎီၩ့လီၫ. 26 ဆၧအခံးအဂၩ့ လမံၩ့ အ့ၪဘၪ ဆၧနၭဆၧၡၪ့တၭ, ဆၧအခံးအဂၩ့ ဘၪဎုၬ ထီးအလူၬဆ့လီၫ. အခံးအဂၩ့ လမံၩ့ ဆၧအ့ၪအီၪက့ၪလၩဖၩ့ အဝ့ၫတၭ, ဆၧအခံးအဂၩ့ ထီးအလူၬ ၥၭထိၬဝ့ၫလီၫ. 27 ဘိၩ့နဲၪ့ယီၩ နၥံၪမွဲ ဎရံၬအမိၡါ, ဒဲအဂၩ့ၥံၪ, လဂၩ လၧအလးဒၪဝ့ၫ, လဂၩ လၧအလးဒၪဝ့ၫ ဆုၬဆုၬ လီၫ. 28 တၭ ၦလၧယွၩ အီၪက့ၪ လၧဆၧအီၪကီၪ့ အဖၧၩ့နီၪ အခၪ့ထံၭမွဲ ၦဆၧအၪ့မၧၫ့ဖိၪလဖၪတၭ, နံၫဖၧၫ့လဖၧၫ့ မီၪၥံၪ, ၥၧၫ့ဖၧၫ့လဖၧၫ့ ၦၥီၪ့ဆၧၥၫ့ဆၧလဖၪ တၭ, လၧခဲၫ့နီၪ ၦမၩလၩ့လၭဆၧလဖၪ, လၧခဲၫ့နီၪ ၦမၩဘျၪထဲၩ့ ဆၧစူၭဆၧဆၫလဖၪ, ၦမၩဆၧၩ့ဆၧလဖၪ, ၦစ့ၩရၫ့ဆၧလဖၪတၭ, ဖျ့ၩ အၪဆၨၩလဖၪလီၫ. 29 ၦထီးအလူၬမွဲ ၦဆၧအၪ့မၧၫ့ဖိၪၥံၪဧၪ. ၦထီးအလူၬမွဲ မီၪၥံၪဧၪ, ၦထီးအလူၬမွဲ ၦၥီၪ့ဆၧၥၫ့ဆၧၥံၪဧၪ, ၦထီးအလူၬမွဲ ၦမၩလၩ့လၭဆၧၥံၪဧၪ. 30 ၦထီးအလူၬမွဲ ၦမၩဘျၪထဲၩ့ ဆၧစူၭဆၧဆၫၥံၪဧၪ, ၦထီးအလူၬမွဲ ၦချဲၩ့ဆၧ လၧဖျ့ၩလဖၪဧၪ, ၦထီးအလူၬမွဲ ၦချဲၩ့ကျိၭထဲၩ့ဆၧဆ့ဧၪ. 31 အ့ၪမွဲ ၥၭကွံၩ တၡါ ဆၧဖ့ၪလၫ့ လၧအဂ့ၩထုၬဘီၪ. မွဲလါနၫ့ဘဲၫနီၪတၭ, ယဒုၭနဲၪ နၥံၪ အဖၧၩ့ၥၭ လၧအဂ့ၩနဲၪ့ အနီၪဒံၭလီၫ. 

ၥ ကီရံၫ့ 1 Corinthians 13

1 ယ အ့ၪချဲၩ့လါနၫ့ ဆၧလၧၦၡၩ အဖျ့ၩလဖၪ, ဒဲအၥီၫ့ အဖျ့ၩလဖၪနီၪ, ယဆၧအဲၪဆၧကွံၩ အ့ၪလအီၪဘၪ တၭ, ယမွဲ ဘဲၫ ထီးဘၩ့ၥီၫ အၥိၭ, ဒဲဘဲၫစံၩ့စံၩ့ ၥီၫ ခြၩ့ခြၩ့ အၥိၭနီၪလီၫ. 2 တၭ ယချဲၩ့ဆၧ လၧမီၪအချိၬ အ့ၪၥ့ၪ, ဒဲကယဲ ဆၧအဆူအယိၬ ယနၪအ့ၪၥ့ၪ, ဒဲယ အ့ၪၥ့ၪယၫ ဆၧထီးအလူၬ, ဒဲယ အ့ၪန့ဘၪ ဆၧနဲၩ ထီးအလူၬ, ထီးယၥုၭခွံၬ ခိၪလီၩ့ ထိၩ့ချိၬ ၥ့ၪ လါနၫ့ဘိၩ, ယဆၧအဲၪဆၧကွံၩ အ့ၪလအီၪဘၪ, ယမွဲ ဆၧပျီၩပျီၩလီၫ. 3 ယ အ့ၪအၪ့နၩ့ဖၭ ဖ့ၪလၫ့ခွံၬ ယဆၧဖိၪဆၧလံၩ ထီးအလူၬ တၭ, ယ အ့ၪဖ့ၪလၫ့ခွံၬ ယမိၡါ ဘဲၫၥိၭ အမိဘၪ ဆၧဆူၭခွံၬ လၧမ့ၪ လါနၫ့ဘိၩ, ယဆၧအဲၪဆၧကွံၩ အ့ၪလအီၪဘၪနီၪ, ယခိးယတၩ အီၪနးမံၩ့အ့ၬ. 4 ဆၧအဲၪဆၧကွံၩ အွံၪၥၭဆၧၩ့ ယံၬယံၬ တၭ, မၩဂ့ၩဆၧတၭ, ဆၧအဲၪဆၧကွံၩ လၥၭခ့ၬဘၪဆၧ, လအီၪက့ၪဖိၫလိၫဘၪအၥၭ; လအီၪက့ၪထၪ့ထီၫဘၪ အၥၭ, လမၩဘၪ ဆၧလဂ့ၩလဘၪဘၪနီၪ, 5 လအၪ့ဎၬဘၪ အဆၧဒၪဝ့ၫ, အၥၭ လထၪ့ဘၪ, လဆီၫ့မီၪ့ဘၪ ဆၧအအၧၩ့, 6 လၥၭထိၬဘၪဝ့ၫ လၧဆၧလတီၩလလီၩ့ဘၪ အဖၧၩ့, ၥၭထိၬဝ့ၫ လၧဆၧမွဲဆၧတီၩ အဖၧၩ့လခီၫလီၫ. 7 ထိး ဆၧထီးအလူၬ, နဲၩ ဆၧထီးအလူၬ, ယိလါ ဆၧထီးအလူၬ, အွံၪၥၭဆၧၩ့ ဆၧထီးအလူၬလီၫ. 8 ဆၧအဲၪဆၧကွံၩနီၪ လၩ့မါ နးဆိၭအ့ၬ. အ့ၪမွဲ ဆၧချဲၩ့ လၧမီၪအချိၬၥံၪ မိဒံၩခွံၬ, ဖျ့ၩၥံၪ မိလၩ့မါပံၭ, ဆၧၥ့ၪယၫလဖၪ မိဒံၩခွံၬဝ့ၫလီၫ. 9 အဂဲးဘဲၫယီၩ ပၥ့ၪယၫဆၧ လနၩ့, ဒဲပချဲၩ့ဆၧ လၧမီၪအချိၬ လနၩ့လီၫ. 10 အ့ၪမွဲ ထီးဆၧလၧၫ့ဆၧဎွ့ၩ ဂဲၫအ့ၪထီၩ့ခိၬ တၭ, ဆၧလနၩ့ မိဒံၩခွံၬဝ့ၫလီၫ. 11 လၧယဖိၪၥၪ အခံၫ့အခၫနီၪ, ယချဲၩ့ဆၧ ဘဲၫဖိၪၥၪ အၥိၭ, ယဆီၫ့မီၪ့ဆၧ ဘဲၫဖိၪၥၪ အၥိၭ, ယကိၪ့ဆၧ ဘဲၫဖိၪၥၪ အၥိၭလီၫ. အ့ၪမွဲ ထီးယၥၭၡါယူၭတၭ, ယခွံၬၡိၭခွံၬ ဖိၪၥၪအဆၧနီၪလီၫ. 12 အဂဲးဘဲၫယီၩ ဘိၩ့နဲၪ့ယီၩ, ပဒၪဘၪဆၧ လၧမ့ၬထံၫလၩ အဖၧၩ့, ဖျီၪ လဂ့ၩဘၪ, အ့ၪမွဲ ကဲခိၬနီၪ, လၧမ့ၬခီၫမ့ၬ လီၫ. ဘိၩ့နဲၪ့ယီၩ ယၥ့ၪယၫဆၧ လနၩ့, အ့ၪမွဲ ကဲခိၬနီၪ, ယမိၥ့ၪယၫဆၧ န့ၫဎီၩ့ လၧဆၧၥ့ၪယၫယၧၩလီၫ. 13 ဘိၩ့နဲၪ့ယီၩ ဆၧနဲၩ, ဆၧယိလါ, ဆၧအဲၪဆၧကွံၩ အီၪဝ့ၫ ၥၧၫ့မံၩ့လီၫ. တၭ လၧၥၧၫ့မံၩ့ အကျၩနီၪ, ဆၧအဲၪဆၧကွံၩမွဲ အဒိၪထုၬလီၫ. 

ၥ ကီရံၫ့ 1 Corinthians 14

1 လီၩ့ချုၭန့ ဆၧအဲၪဆၧကွံၩနီၪ, ဂဲၩလိၬဆိၫ့န့ဘၪ ဆၧဘၪဆဲၫ့ လၧၥၭ, ဒဲဆၧချဲၩ့ လၧမီၪအချိၬ ဒိၪနဲၪ့ အဂူၫဂၩနီၪဆံၭ. 2 အဂဲးဘဲၫယီၩ ၦလၧအလီၩလၩ့လၬလၩ့ဆၧ လၧဆၧအဖျ့ၩ လၧၦလၥ့ၪယၫဘၪနီၪ လမွဲဘၪ အလီၩဆၧ လၧၦၡၩ, မွဲလၧယွၩလီၫ. အဂဲးဘဲၫယီၩ ၦၡၩ နၪၥ့ၪ နးဂၩအ့ၬ. မွဲလါနၫ့ဘိၩ, လၧၥၭအဖၧၩ့နီၪ လီၩလၩ့လၬလၩ့ ဆၧယိၬလဖၪလီၫ. 3 အ့ၪမွဲ ၦလၧအချဲၩ့ဆၧ လၧမီၪအချိၬနီၪ, မွဲအလီၩလၩ့ဆၧ လၧအမၩထၪ့မၩထီၫ ၦၡၩ ဒဲဆၧပဂၨၪထၪ့ အခဲၫ့, ဒဲအမၩမုၬထၪ့ဆၧ လီၫ. 4 ၦလၧအလီၩလၩ့ဆၧ လၧဆၧအဖျ့ၩ လၧၦလၥ့ၪယၫဘၪနီၪ မွဲအမၩထၪ့မၩထီၫ အနၫ့ဆါဒၪဝ့ၫတၭ, အ့ၪမွဲ ၦလၧအချဲၩ့ဆၧ လၧမီၪအချိၬနီၪ, မွဲအမၩထၪ့မၩထီၫ ဆၧအီၪကီၪ့လီၫ. 5 ဘၪယၥၭ လၧနၥံၪ ထီးအလူၬ ချဲၩ့ဆၧ လၧဆၧအဖျ့ၩၥံၪ လၧၦလၥ့ၪယၫဘၪနီၪ, မွဲလါနၫ့ဘိၩ, လၧနၥံၪ ချဲၩ့ဆၧ လၧမီၪအချိၬဆ့ အၪနဲၪ့ အနီၪဒံၭလီၫ. အဂဲးဘဲၫယီၩ ၦလၧအလီၩလၩ့ဆၧ လၧဆၧအဖျ့ၩၥံၪ လၧၦလၥ့ၪယၫဘၪနီၪ, အ့ၪလချဲၩ့ကျိၭထဲၩ့ဘၪ ဘဲၫၥိၭ ဆၧအီၪကီၪ့ မိထၪ့မိထီၫဝ့ၫနီၪ ၦလၧအချဲၩ့ဆၧ လၧမီၪအချိၬနီၪ, မွဲအဒိၪနဲၪ့ အဝ့ၫနီၪဒံၭလီၫ. 6 မွဲလါနၫ့တၭ, ဘိၩ့နဲၪ့ယီၩ ဖုၥံၪဝဲၥံၪဧ့, ယ အ့ၪလ့ၩလီၩလၩ့ဆၧ လၧနၥံၪ အအီၪ လၧအဖျ့ၩၥံၪ လၧၦလၥ့ၪယၫဘၪတၭ, ယချဲၩ့ဆၧ အ့ၪလဖျီၪထၪ့ဘၪ, အ့ၪလဒုၭၥ့ၪယၫဘၪဆၧတၭ, ယ အ့ၪလချဲၩ့ဘၪဆၧ လၧမီၪအချိၬ အ့ၪလၥီၪ့ထဲၩ့ၥၫ့ထဲၩ့ဘၪဆၧတၭ, ယမိဒုၭဘၪ နၥံၪ လၧဆၧအခိးအတၩ လမံၩ့လဲၪ. 7 ဆၧလၧအလအီၪဘၪ လၧအၥၭ, ပံၩ မွဲဂ့ၩ, နါဒံၩ့ မွဲဂ့ၩ, ၥီၫထၪ့ဝ့ၫတၭ, အ့ၪလအၪ့နၩ့ဖၭဘၪ အၥီၫ အဆၧၫ့နီၪ, အူၪဆၧ မွဲဂ့ၩ, ဒံၩ့ဆၧ မွဲဂ့ၩ, ၦၥ့ၪယၫ မိၥ့ၪဘဲၫလဲၪ. 8 ခွ့ၩ အ့ၪၥီၫပျီၩပျီၩ တၭ, မွဲပလၫ မိတဲၩ့ဝဲၩအၥၭ လၧအမိဒုၭၥုၭ အဂး လဂၩလဲၪ. 9 ဘဲၫနီၪအၥိၭ နၥံၪဝ့ၫဒၪနၥံၪ အ့ၪလချဲၩ့ဘၪဆၧ လၧနၥံၪအဖျ့ၩ, ဘဲၫၥိၭ ၦနၪၥ့ၪ မိယီၫတၭ, ၦၥ့ၫယၫဆၧချဲၩ့ မိၥ့ၪ ဘဲၫၥ့ၪလဲၪ. အဂဲးဘဲၫယီၩ နၥံၪ မိချဲၩ့ဆၧ လၧလံၩ အဖၧၩ့လီၫ. 10 ဆၧၥီၫၥံၪ အီၪဝ့ၫ အၪမံၩ့ လၧဂၪ့ခိၪချိၫ့တၭ, အခီၫပယီၫ လအီၪဘၪနီၪ, အီၪၥ့ၪ နးမံၩ့အ့ၬ. 11 မၩအၥၭဘဲၫနီၪတၭ, ယ အ့ၪလၥ့ၪယၫဘၪ ဆၧအလူ အခီၫပယီၫတၭ, ယမိကဲၪထၪ့ ၦလဆၨၩဒၪ လၧၦချဲၩ့ဆၧ အမ့ၬယၫ တၭ, ၦလၧအချဲၩ့ဆၧ မိကဲၪထၪ့ ၦလဆၨၩဒၪ လၧယမ့ၬယၫဆ့လီၫ. 12 ဘဲၫနီၪအၥိၭမွဲ နၥံၪအၥၭ ဂဲၩလိၬ လၧနၥံၪန့ဘၪ ဆၧဘၪဆဲၫ့ လၧၥၭ အဂဲး တၭ, ဘဲၫၥိၭ နၥံၪ မိအီၪ လၧၫ့လၧၫ့ဎွ့ၩဎွ့ၩ ဒဲမိမၩထၪ့မၩထီၫ ဆၧအီၪကီၪ့ အဂဲးတၭ, အၪ့ဎၬ နၥံၪဝ့ၫဘီၪ. 13 မၩအၥၭဘဲၫနီၪတၭ, ၦလၧအလီၩလၩ့ဆၧ လၧဖျ့ၩ လၧၦလၥ့ၪယၫဘၪနီၪ, မွဲအအၪ့ကံၩ့ ဘဲၫၥိၭ အမိချဲၩ့ကျိၭထဲၩ့ဆၧဆံၭ. 14 အဂဲးဘဲၫယီၩ ယ အ့ၪဘၩဆိၪဖၪဆၧ လၧဖျ့ၩ လၧၦလၥ့ၪယၫဘၪနီၪ ယၥၭ ဘၩဆိၪဖၪဆၧ အ့ၪမွဲ ယၥၭကိၪ့ဆၧၥ့ၪ အီၪလၧအၥၪအ့ၬ. 15 မၩအၥၭဘဲၫနီၪတၭ, မွဲဆၧနီၪလမံၩ့လဲၪ. ယမိဘၩဆိၪဖၪဆၧ လၧၥၭ တၭ, ယမိဘၩဆိၪဖၪဆၧ လၧၥၭကိၪ့ဆၧၥ့ၪဆ့လီၫ. ယမိၥံၫကျံၩဆၧ လၧၥၭတၭ, ယမိၥံၫကျံၩဆၧ လၧၥၭကိၪ့ဆၧၥ့ၪ ဆ့လီၫ. 16 အ့ၪလမွဲဘၪဘဲၫနီၪတၭ, န အ့ၪဆိၪဂ့ၩဆၧ လၧၥၭ တၭ, ၦလၧအအီၪ လၧၦလၥ့ၪဘၪလံၬနီၪ အလးလဂၩ, မွဲအနၪ နဆၧချဲၩ့ လၥ့ၪဘၪတၭ, လၧနစံၭထၪ့အၪ့အူၭ ဆၧအခိးနီၪ မွဲအမိစံၭ, အၩမံၩ့ ဘဲၫၥ့ၫလဲၪ. 17 အဂဲးဘဲၫယီၩ, မွဲမၬ, နစံၭထၪ့အၪ့အူၭဆၧ ဂ့ၩဘၪစဲၪ လါနၫ့ဘိၩ, မၩထၪ့မၩထီၫ ဂူၫဂၩအ့ၬ. 18 ယလီၩလၩ့ဆၧ လၧဖျ့ၩၥံၪ လၧၦလၥ့ၪယၫဘၪလဖၪ အၪနဲၪ့ နၥံၪဝ့ၫ ထီးအလူၬတၭ, ယစံၭထၪ့အၪ့အူၭ ယွၩလီၫ. 19 မွဲလါနၫ့ဘိၩ, လၧဆၧအီၪကီၪ့ အကျၩနီၪ, ယချဲၩ့ဆၧ ယဲထံၪ လၧယၥၭ လၧအကိၪ့ဆၧၥ့ၪ, ဘဲၫၥိၭ ယမိၥီၪ့ထဲၩ့ၥၫ့ထဲၩ့ ဂူၫဂၩဆ့တၭ, ဘၪယၥၭ ဒိၪနဲၪ့ လၧဖျ့ၩ လၧၦလၥ့ၪယၫဘၪနီၪ အထံၪ လလၬဒံၭလီၫ. 20 ဖုၥံၪဝဲၥံၪဧ့, လၧၥၭကိၪ့ဆၧၥ့ၪ အဖၧၩ့နီၪ, နၥံၪ ထီးကဲၪ ဖိၪၥၪ လဂ့ၩ, အ့ၪမွဲ လၧနၥံၪ မ့ၬလဲၩဆၧ အဖၧၩ့နီၪ မွဲနၥံၪကဲၪ ဖိၪၥၪဒၪဝ့ၫဆံၭ. အ့ၪမွဲ လၧၥၭကိၪ့ဆၧၥ့ၪ အဖၧၩ့နီၪ, မွဲနၥံၪ ကဲၪထၪ့ ၦအလၧၫ့အဎွ့ၩ ဆံၭ. 21 ဆၧကွ့ၭအၥၭ လၧဆၧၥီၪ့ဆၧၥၫ့ အဖၧၩ့ နီၪ, လၧဖျ့ၩ အဂူၫဂၩလဖၪ, ဒဲနိၭဖျံၩ အဂူၫဂၩလဖၪ, ယမိလီၩလၩ့လၬလၩ့ ၦခမျၧးယီၩ, မၩဎွ့ၩနီၪ လါနၫ့ဘိၩ, အဝ့ၫၥံၪ ခိၭနၪ ယလူအ့ၬ, ကဆါ စံၭဝ့ၫဒၪ. 22 မၩအၥၭဘဲၫနီၪတၭ, ဆၧအဖျ့ၩလဖၪမွဲ လၧဆၧမၩနဲၪ့ အဂးလီၫ. မွဲလါနၫ့ဘိၩ, မွဲလၧၦၡၩနဲၩဆၧ အဂး လမွဲဆ့ဘၪ, မွဲလၧၦလနဲၩဘၪလဖၪ အဂးလီၫ. အ့ၪမွဲ ဆၧချဲၩ့ လၧမီၪအချိၬနီၪ, မွဲလၧၦၡၩလနဲၩဘၪလဖၪ အဂး လမွဲဘၪ, မွဲလၧၦနဲၩဆၧလဖၪ အဂးနီၪလီၫ. 23 မၩအၥၭဘဲၫနီၪတၭ, ဆၧအီၪကီၪ့ ထီးအလူၬ အ့ၪအီၪကီၪ့ လၧအလး လစီၪ့ဎးနီၪ, ၦကိၭဂၩဒ့ၭ ချဲၩ့ဆၧ လၧဖျ့ၩလဖၪတၭ, ၦလၧအလၥ့ၪဘၪလံၬ မွဲဂ့ၩ, ၦလၧအလနဲၩဘၪ မွဲဂ့ၩ, အ့ၪဂဲၫနုၬတၭ, မိစံၭဝ့ၫ လၧနၥံၪ မွဲအဖျု နီၪ, မွဲအ့ၬဧၪ. 24 အ့ၪမွဲ ၦကိၭဂၩဒ့ၭ အ့ၪချဲၩ့ဆၧ လၧမီၪအချိၬတၭ, ၦလၧအလၥ့ၪဘၪလံၬ မွဲဂ့ၩ, ၦလၧအလနဲၩဘၪ မွဲဂ့ၩ, အ့ၪဂဲၫနုၬတၭ, မိဘၪ ဆၧၥီၪ့ထဲၩ့ဝ့ၫ လၧၦကိၭဂၩဒ့ၭတၭ, မိဘၪ ဆၧစ့ၩရၫ့ဝ့ၫ လၧၦကိၭဂၩဒ့ၭလီၫ. 25 မၩအၥၭဘဲၫနီၪတၭ, ဆၧအီၪၥူၪ လၧအၥၭခံဖၧၩ့နီၪ မိဖျီၪထၪ့ဝ့ၫတၭ, မိထွံၩလၩ့ အခၪ့ မိချုၬလၩ့ အမ့ၬ, မိဘၩထၪ့ ယွၩ, ဒဲမိလီၩဘၪဆၧ လၧယွၩ အီၪလၧနၥံၪ အကျၩ လၩ့ထံးလၩ့ဆ့ၭ လီၫ. 26 မၩအၥၭဘဲၫနီၪတၭ, ဖုၥံၪဝဲၥံၪဧ့, ဆၧမၩအၥၭ ဘဲၫၥ့ၪလဲၪ, ထီးနၥံၪ အီၪကိၩ့အီၪကီၪ့နီၪ, နၥံၪအီၪ လဂၩဘၪလဂၩ လၧဆၧၥံၫကျံၩ, အီၪလၧဆၧၥီၪ့ဆၧၥၫ့, အီၪလၧဆၧအဖျ့ၩ, အီၪလၧဆၧနဲၪဖျီၪဆၧ, အီၪလၧဆၧချဲၩ့ကျိၭထဲၩ့ဆၧ ဆုၬဆုၬလီၫ. မွဲၦမၩဆၧ ထီးအလူၬ ဘဲၫၥိၭ ဆၧမိထၪ့မိထီၫဆံၭ. 27 ၦအ့ၪချဲၩ့ဆၧ လၧဖျ့ၩ လၧၦလၥ့ၪယၫဘၪနီၪ, ၦချဲၩ့ဆၧ နံၫဂၩ ၥၧၫ့ဂၩ တၭ, မွဲၦလဂၩ ချဲၩ့ကျိၭထဲၩ့ဆၧဘီၪ. 28 တၭ ၦလၧအချဲၩ့ကျိၭထဲၩ့ဆၧ အ့ၪလအီၪဘၪနီၪ, မွဲအအီၪလၩ့မါပံၭ လၧဆၧအီၪကီၪ့ အကျၩဆံၭ, မွဲအလီၩဘၪ အနၫ့ဆါဒၪဝ့ၫ, ဒဲယွၩဆံၭ. 29 တၭ မီၪလဖၪနီၪ မွဲအလီၩလၩ့ဆၧ နံၫဂၩ မွဲဂ့ၩ, ၥၧၫ့ဂၩ မွဲဂ့ၩ, မွဲၦဂူၫဂၩလဖၪ စ့ၩရၫ့ဆၧဆံၭ. 30 တၭ ဆၧအ့ၪဖျီၪထၪ့ လမံၩ့မံၩ့ လၧၦလဂၩဒၪ လၧအဆၧၫ့နၩ့ ထီးနီၪ, ၦအဝံခိၪလဂၩ, မွဲအအီၪလၩ့မါပံၭ ဆံၭ. 31 အဂဲးဘဲၫယီၩ ဘဲၫၥိၭ ၦကိၭဂၩဒ့ၭ မိဘၪ ဆၧၥီၪ့ထဲၩ့ၥၫ့ထဲၩ့ဝ့ၫ, ဒဲဆၧမၩမုၬထၪ့ထဲၩ့ဝ့ၫနီၪ, နၥံၪ ချဲၩ့ဆၧ လဂၩဘၪလဂၩ, လဂၩဘၪလဂၩ လၧမီၪအချိၬၥ့ၪလီၫ. 32 တၭ မီၪလဖၪအၥၭ အီၪဝ့ၫ လၧမီၪၥံၪ အဖၫ့လၬ လီၫ. 33 အဂဲးဘဲၫယီၩ ယွၩ လဘၪဆဲၫ့ဘၪ လၧဆၧတုၩ့ထၪ့တုၩ့လၩ့, မွဲအဘၪဆဲၫ့ လၧဆၧဘၪလိၬအိၭလိၬ ဘဲၫ လၧကယဲ ၦဆံၫ့ဎံၪ အဆၧအီၪကီၪ့ အကျၩ အၥိၭနီၪလီၫ. 34 လၧဆၧအီၪကီၪ့ အကျၩနီၪ, မွဲနၥံၪ အမုၪလဖၪ အီၪလၩ့မါပံၭဆံၭ. အဂဲးဘဲၫယီၩ ဆၧဖ့ၪလၫ့ အဝ့ၫၥံၪ လီၩလၩ့လၬလၩ့ဆၧအ့ၬ. အဝ့ၫၥံၪ ဘၪအီၪ လၧအဖၫ့လၬ, ဘဲၫဆၧမၪလူၬ စံၭဝ့ၫ အၥိၭနီၪ ဆ့လီၫ. 35 ဆၧအ့ၪမိမၩလိၪဘၪအၥၭ လၧဆၧလမံၩ့မံၩ့တၭ, မွဲအအၪ့စၪ့ အဝၩၥံၪ လၧအဂံၪ့ဒၪဝ့ၫဆံၭ. အဂဲးဘဲၫယီၩ ၦမုၪချဲၩ့ဆၧ လၧဆၧအီၪကီၪ့ အကျၩနီၪမွဲ ဆၧမ့ၬမဲလီၫ. 36 မွဲဘဲၫၥ့ၪလဲၪ, မွဲယွၩအလူအထၫ ဂဲၫထၪ့ယူၭ လၧနၥံၪ အဖၧၩ့ဧၪ. မွဲအဂဲၫထီၩ့ယူၭ န့ၫလၧနၥံၪ အအီၪနီၪဧၪ. 37 ၦလဂၩ အ့ၪဆီၫ့မီၪ့ လၧအနၫ့ဆါဒၪဝ့ၫမွဲ မီၪ မွဲဂ့ၩ, လၧအဘၪဆဲၫ့ လၧၥၭ မွဲဂ့ၩ, မွဲအအုၩ့လၩ့ လၧဆၧလဖၪ လၧယကွ့ၭန့နၥံၪမွဲ ကဆါ အဆၧမၪလူၬနီၪဆံၭ. 38 မွဲလါနၫ့ဘိၩ, ၦလဂၩ အ့ၪလၥ့ၪယၫဘၪတၭ, မွဲအအီၪဒၪဝ့ၫ လၧဆၧလၥ့ၪယၫဘၪ အဖၧၩ့ ဆံၭ. 39 မၩအၥၭဘဲၫနီၪတၭ, ဖုၥံၪဝဲၥံၪဧ့, ဆိၫ့ တၡါ ချဲၩ့ဆၧ လၧမီၪအချိၬဘီၪ. ထီးမၩထံၬထၬ ချဲၩ့ဆၧ လၧဖျ့ၩလဖၪ လဂ့ၩ. 40 အ့ၪမွဲ ဆၧထီးအလူၬနီၪ မွဲပမၩဝ့ၫ ဂ့ၩဂ့ၩဘၪဘၪ, ဒဲအ့ၪဎူၫအ့ၪဎၩ့ ဆံၭ. 

ၥ ကီရံၫ့ 1 Corinthians 15

1 ဖုၥံၪဝဲၥံၪဧ့, ယဒုၭၥ့ၪယၫနၥံၪ လၧဆၧၥၭထိၬအပရၧၫ့ လၧယလီၩဘၪနၥံၪ လၧနၥံၪ ထိးဆၧၫ့ဝ့ၫ ဆ့, ဒဲနၥံၪ ဆၧၫ့ထုၪ့ လၧအဖၧၩ့ယီၩ; 2 ဆၧနီၪနၥံၪ အ့ၪလနဲၩဘၪ ဆၧပျီၩပျီၩနီၪ, နၥံၪ အ့ၪဖီၪ့ထၬဆၧ လၧယလီၩဘၪနၥံၪ, မွဲဆၧထိးထဲၩ့တၩ့ထဲၩ့ နၥံၪဆ့လီၫ. 3 ယဖ့ၪလၫ့ဆိၫ နၥံၪ ဆၧလၧယန့ဘၪယဝ့ၫ, မွဲလၧဎရံၬ ထိးၥံၫအၥၭ လၧပဆၧဒဲၩဘၭ အကၠီၩ့, ဘဲၫလံၬ စံၭဝ့ၫ အၥိၭ လီၫ. 4 လၧအဘၪ ဆၧခုၪ့လၩ့ဘၧၩ့ဝ့ၫတၭ, လၧၥၧၫ့နံၩလနံၩ အဖၧၩ့နီၪ, ဂဲထုၪ့ထဲၩ့ဝ့ၫ ဘဲၫလံၬ စံၭဝ့ၫ အၥိၭနီၪလီၫ. 5 မွဲအနဲၪဖျီၪထၪ့အၥၭ လၧစစံဖၭ နီၪ, လၧခဲၫ့ထဲၩ့ လၧၦလဆံၫ နံၫဂၩလီၫ. 6 လၧခဲၫ့ထဲၩ့မွဲ အနဲၪဖျီၪထၪ့အၥၭ လၧထၧၫ့ဖုဝဲ ယဲယၩဘျဲၪ လဖၧၫ့ဎးလီၫ. အဝ့ၫၥံၪ မံၫယူၭ လနၩ့ယူၭ လါနၫ့ဘိၩ, အီၪဒံၭဝ့ၫ ခီးဘိၩ့နဲၪ့ယီၩ အၪဒၪဆၧလီၫ. 7 လၧခဲၫ့မွဲ အနဲၪဖျီၪထၪ့အၥၭ လၧစယ့မံၭနီၪ, လၧခဲၫ့ လၧၦဆၧအၪ့မၧၫ့ဖိၪ ထီးအလူၬ, 8 လၧခဲၫ့ထုၬ နဲၪဖျီၪထၪ့အၥၭ လၧယၧၩယီၩ, ဘဲၫၦလၧအအီၪဖျဲၪဝ့ၫ လၧအမုအလၩ လဘၪဘၪ အၥိၭနီၪလီၫ. 9 အဂဲးဘဲၫယီၩ ယဝ့ၫဒၪယီၩ, မွဲလၧယမၩအၧၩ့မၩၥၫ့ ယွၩအဆၧအီၪကီၪ့ အကၠီၩ့တၭ, ယမွဲ ၦဆၧအၪ့မၧၫ့ဖိၪ အဆံၭထုၬ, ဆၧကြၨၭကိၭယၧၩ လၧၦဆၧအၪ့မၧၫ့ဖိၪအ့ၬ. 10 မွဲလါနၫ့ဘိၩ, ထီးဒၪယမွဲ ဆၧယီၩ, ယမွဲ ဆၧလၧယွၩအခိးအတၩ အကၠီၩ့တၭ, အခိးအတၩ လၧအဘၪယၧၩယီၩ မွဲအလဘၪဘၪ ယၧၩ ပျီၩပျီၩ, မွဲယမၩ အၪနဲၪ့ အဝ့ၫၥံၪ ထီးအလူၬ, မွဲလါနၫ့ဘိၩ, လမွဲဘၪ ယၧၩ; မွဲယွၩအခိးအတၩ လၧအအီၪ လၧယဖၧၩ့ လီၫ. 11 မၩအၥၭဘဲၫနီၪတၭ, ယၧၩ မွဲဂ့ၩ, အဝ့ၫၥံၪ မွဲဂ့ၩ, ပလီၩလၩ့လၬလၩ့ဆၧ ဘဲၫနီၪ, ဒဲနၥံၪ နဲၩဆၧ ဘဲၫနီၪအၥိၭဆ့လီၫ. 12 ပဆၧဂဲထုၪ့မၧၫ့ထၪ့ထဲၩ့. ၦ အ့ၪလီၩလၩ့လၬလၩ့ ဎရံၬ လၧအဂဲထုၪ့ထဲၩ့ဝ့ၫ လၧဆၧၥံၫ အဖၧၩ့တၭ, ၦလၧနၥံၪအကျၩ လနၩ့နၩ့ စံၭဝ့ၫ လၧၦၥံၫလဖၪ လဂဲထုၪ့ထဲၩ့ဘၪနီၪ, မွဲဘဲၫၥ့ၪလဲၪ. 13 မွဲလါနၫ့ဘိၩ, ၦအၥံၫနီၪ အ့ၪလဂဲထုၪ့ထဲၩ့ဘၪတၭ, ဎရံၬ ဂဲထုၪ့ထဲၩ့ဝ့ၫ ဆ့အ့ၬ. 14 ဎရံၬ အ့ၪလဂဲထုၪ့ထဲၩ့ဘၪနီၪ, ပလီၩလၩ့လၬလၩ့ဆၧ မွဲဆၧပျီၩပျီၩတၭ, နၥံၪ အဆၧနဲၩနီၪမွဲ ဆၧပျီၩပျီၩဆ့လီၫ. 15 ဒဲပဝ့ၫဒၪယီၩ, ပမွဲ ၦထိးအၥၭ လၧဆၧဘျံၭဆၧဘျၪ လၧယွၩ အဂဲး လီၫ. အဂဲးဘဲၫယီၩ ပထိးပၥၭ လၧယွၩ အဂဲး, လၧအဒုၭဂဲထုၪ့ထဲၩ့ ဎရံၬလီၫ. မွဲလါနၫ့ဘိၩ ၦအၥံၫ အ့ၪလဂဲထုၪ့ထဲၩ့ဘၪတၭ, မွဲအဒုၭဂဲထုၪ့ထဲၩ့ အဝ့ၫနီၪအ့ၬ. 16 အဂဲးဘဲၫယီၩ, ၦအၥံၫ အ့ၪလဂဲထုၪ့ထဲၩ့ဘၪတၭ, ဎရံၬ ဂဲထုၪ့ထဲၩ့ဝ့ၫအ့ၬ. 17 တၭ ဎရံၬ အ့ၪလဂဲထုၪ့ထဲၩ့ဘၪနီၪ, နၥံၪအဆၧနဲၩ မွဲဆၧပျီၩပျီၩတၭ, နၥံၪအီၪဒံၭ လၧဆၧဒဲၩဘၭ အဖၧၩ့ လီၫ. 18 မၩအၥၭဘဲၫနီၪတၭ, ၦလၧအမံၫ လၧဎရံၬ အဖၧၩ့လဖၪနီၪ, မိဂၭဂီၩ့ဝ့ၫဆ့လီၫ. 19 ပ အ့ၪယိလါဆၧ လၧဎရံၬ အဖၧၩ့, န့ၫလၧဆၧမၧၫ့ လကၠၪယီၩ အဖၧၩ့တၭ, မိဘၪ ဆၧနၭဆၧၡၪ့ နၭနဲၪ့ ၦဂူၫဂၩ ထီးအလူၬဒံၭလီၫ. 20 အ့ၪမွဲ ဘိၩ့နဲၪ့ယီၩ, ဎရံၬ ဂဲထုၪ့ထဲၩ့ယူၭ လၧဆၧၥံၫ အဖၧၩ့ယူၭ, ကဲၪ ၦအမံၫမၪဝ့ၫလဖၪ အဆၧၥၪဆိၫ လီၫ. 21 အဂဲးဘဲၫယီၩ မွဲဆၧၥံၫ အီၪထၪ့ လၧၦၡၩ အကၠီၩ့ တၭ, ဆၧဂဲထုၪ့ထဲၩ့ လၧဆၧၥံၫ အဖၧၩ့နီၪ, အီၪထၪ့ လၧၦၡၩ အကၠီၩ့ ဆ့လီၫ. 22 အဂဲးဘဲၫယီၩ ဘဲၫၦထီးအလူၬ ၥံၫဝ့ၫ လၧစအၫဒၫ့ အဖၧၩ့ အၥိၭနီၪ, ၦထီးအလူၬ မိမၧၫ့ထၪ့ထဲၩ့ဝ့ၫ လၧဎရံၬ အဖၧၩ့ ဘဲၫနီၪၥိၭဆ့ လီၫ. 23 မွဲလါနၫ့ဘိၩ, ၦၡၩ လဂၩဘၪလဂၩ လၧအလးဒၪဝ့ၫ အဖၧၩ့ ဆုၬဆုၬ, ဆၧၥၪဆိၫ ဘဲၫၦစံၭဆၧ အၥိၭ ဎရံၬ, လၧခဲၫ့ထဲၩ့တၭ, ထီးဎရံၬ ဂဲၫလၩ့ထဲၩ့ဝ့ၫ လၧၦဎရံၬဖိၪလဖၪလီၫ. 24 ထီးနီၪလဖၧၫ့, ထီးအမၩဂၭဂီၩ့ခွံၬ ကယဲ ဆၧအခိၪ, ဒဲဆၧအစီၩ့အမၩ့, ဒဲဆၧအၥူၭအၥဲၪ့ ထီးအလူၬတၭ, ထီးအဖ့ၪထဲၩ့ ဘၩ့မုး လၧဖါ, ယွၩအစူၪဖၧၩ့နီၪ, အထုၬ မိဘၪဝ့ၫလီၫ. 25 အဂဲးဘဲၫယီၩ, ဎရံၬ ဘၪကဲၪ စဎွၩ ထီးအအီၪက့ၪလၩ့ ကယဲ အဒုၪအဒၩ လၧအခၪ့ယၫၥၭ အဖၫ့လၬ ကိၭဂၩဒ့ၭ လီၫ. 26 ဒုၪဒၩ လၧခဲၫ့ထုၬ, ဆၧၥံၫနီၪ မိဘၪ ဆၧဂၭဂီၩ့ လီၫ. အဂဲးဘဲၫယီၩ မွဲအအီၪက့ၪယူၭ ဆၧထီးအလူၬ လၧအခၪ့ယၫၥၭ အဖၫ့လၬယူၭ. 27 မွဲလါနၫ့ဘိၩ, လၧအစံၭ အအီၪက့ၪ ဆၧထီးအလူၬ လၧအဖၫ့လၬ တၭ, မွဲအအီၪဖျီၪဝ့ၫ လၧအလဘၪဘၪ ၦလၧအအီၪက့ၪ ဆၧထီးအလူၬ လၧအဖၫ့လၬ လဂၩနီၪလီၫ. 28 ဆၧထီးအလူၬ ဘၪ ဆၧအီၪက့ၪဝ့ၫ လၧအဖၫ့လၬ တၭ, ထီးနီၪလဖၧၫ့ ဖိၪခွၫ အနၫ့ဆါ ဒၪလ့ၬ မိအီၪဝ့ၫ လၧၦလၧအအီၪက့ၪ ဆၧထီးအလူၬ လၧအဖၫ့လၬ လဂၩ အဖၫ့လၬဆ့တၭ, ဘဲၫၥိၭ ယွၩ မိကဲၪ ဆၧထီးအလူၬ လၧဆၧထီးအလူၬ အဖၧၩ့ လီၫ. 29 အ့ၪလမွဲဘၪဘဲၫနီၪတၭ, ၦလၧအၥံၫလဖၪ အ့ၪလဂဲထုၪ့ထဲၩ့ဘၪနီၪ, ၦၡၩ လၧအဒိၭဘၭတံၫဇၫ့အၥၭ လၧၦၥံၫ အဂးလဖၪနီၪ, မိမၩဝ့ၫ ဘဲၫၥ့ၪလဲၪ. အ့ၪမၩအၥၭဘဲၫနီၪတၭ, မွဲဘၪနီၫ လၧအဒိၭဘၭတံၫဇၫ့အၥၭ လၧၦၥံၫ အဂးလဲၪ. 30 ပဝ့ၫဒၪယီၩ ပမိဘၪ ဆၧၡၪ့ဆၧနၭ ကိၭအနၩရံၩဒ့ၭ မွဲဘၪလဲၪ. 31 ယစံၭ လၧယၥၭခံဖၧၩ့ တီၩတီၩလီၩ့လီၩ့ လၧနၥံၪ အဆၧၥၭထိၬ အီၪလၧယၧၩ လၧပကဆါ ယ့ၫၡူၬဎရံၬ အဖၧၩ့ နီၪ, ယၥံၫ ကိၭမုနံၩမုနၩဒ့ၭ လီၫ. 32 ယ အ့ၪဒုၭလိၬယၥၭ လၧဆၧဖိၪဆၧဎါအမံၩ့ လၧအ့ဖစၧၭ အဖၧၩ့ ဘဲၫၦၡၩအၥိၭတၭ, ၦအၥံၫလဖၪ အ့ၪလဂဲထုၪ့ထဲၩ့ဘၪနီၪ, ယမိဘၪ ဆၧအခိးအတၩ လမံၩ့လဲၪ. မွဲပအၪ့ၡီၩ့အီၪၡီၩ့ဆၧဘီၪ; အဂဲးဘဲၫယီၩ ကဲဂီၩခိၬ ပမိၥံၫ လီၫ. 33 ထီးအၪ့လီၫလၩ့ နၥံၪအၥၭ လဂ့ၩ, ဆၧဖံၭၥိၭလိၬ လၧဆၧအၧၩ့ဆၧၥၫ့နီၪ မၩဂၭဂီၩ့ ဆၧအထူၫအရူၫ လၧအဂ့ၩလဖၪလီၫ. 34 နၪ့ထၪ့ထဲၩ့ နၥံၪအၥၭ လၧဆၧတီၩဆၧလီၩ့ အဂဲး ဘီၪ; မၩ ဆၧဒဲၩဘၭ လဂ့ၩ, အဂဲးဘဲၫယီၩ ၦလနၩ့နၩ့ လၥ့ၪယၫဘၪ ယွၩတၭ, ယစံၭ ဆၧယီၩ မွဲလၧဆၧမၩမဲ နၥံၪအမ့ၬ လီၫ. 35 အ့ၪမွဲ ၦလနၩ့နၩ့ မိစံၭဝ့ၫ, ၦအၥံၫလဖၪ မိဂဲထုၪ့ထဲၩ့ဝ့ၫ ဘဲၫၥ့ၪလဲၪ, တၭ မိဂဲထုၪ့ လၧအမိၡါ ဆၧနီၪလမံၩ့လဲၪ. 36 ၦလၩ့ဂၬဂီၩ့ဖိၪဧ့, ဆၧလၧနဎွံၪလၩ့နဝ့ၫနီၪ, အ့ၪလအုၪဘၪတၭ, မဲၪထၪ့ဝ့ၫအ့ၬ. 37 ဘုၪကၠိၩ့ မွဲဂ့ၩ, ဘုၪအဂူၫဂၩ မွဲဂ့ၩ, န ဎွံၪလၩ့န့ၫ အချံၫလီၫ. န ဎွံၪလၩ့ ဆၧအမိၡါ လၧအမိအီၪထၪ့ဝ့ၫအ့ၬ. 38 အ့ၪမွဲ ထီးဒၪ ယွၩအၥၭတၭ, မွဲအဖ့ၪလၫ့ဝ့ၫ အမိၡါ ဒဲဆၧချံၫ ထီးအလူၬ, လမံၩ့ လၧအမိၡါဒၪဝ့ၫ, လမံၩ့ လၧအမိၡါဒၪဝ့ၫ လီၫ. 39 ဆၧယၪ ထီးအလူၬနီၪ, မွဲဆၧယၪ လမံၩ့ဎးအ့ၬ. ၦၡၩအယၪမွဲ လမံၩ့, ဆၧဖိၪဆၧဎါ အယၪမွဲ လမံၩ့ဒၪ, ယၪအယၪမွဲ လမံၩ့ဒၪ, ထိၪအယၪမွဲ လမံၩ့ဒၪလီၫ. 40 တၭ ဆၧအမိၡါၥံၪ ဘၪဆဲၫ့ လၧမူၭခိၪ အီၪဝ့ၫ, ဒဲဆၧအမိၡါၥံၪ ဘၪဆဲၫ့ လၧဂၪ့ခိၪ အီၪဝ့ၫဆ့လီၫ. မွဲလါနၫ့ဘိၩ, ဆၧဘၪဆဲၫ့ လၧမူၭခိၪ အလၩအဖၩ့ မွဲလမံၩ့တၭ, ဆၧဘၪဆဲၫ့ လၧဂၪ့ခိၪ အလၩအဖၩ့ မွဲလမံၩ့ဒၪလီၫ. 41 မုမ့ၬ အလၩအဖၩ့မွဲ လမံၩ့တၭ, လၩ အလၩအဖၩ့မွဲ လမံၩ့ဒၪတၭ, ၡၪၥံၪ အလၩအဖၩ့ မွဲလမံၩ့ဒၪလီၫ. အဂဲးဘဲၫယီၩ ၡၪၥံၪ အလၩအဖၩ့ လဖျိၪ့ ဒဲလဖျိၪ့ လၩ့မဲၩလိၬအၥၭလီၫ. 42 ၦအၥံၫ ဂဲထုၪ့ထဲၩ့နီၪ, မၩအၥၭဘဲၫနီၪၥိၭလီၫ. မွဲအဘၪဎွံၪလၩ့အၥၭ လၧဆၧအုၪၥ့ၪ အဖၧၩ့တၭ, မိဂဲထုၪ့ထဲၩ့ဝ့ၫ လၧဆၧအုၪ လၥ့ၪဘၪအဖၧၩ့လီၫ. 43 ဘၪဎွံၪလၩ့အၥၭ လၧအလၩအဖၩ့ လအီၪဘၪ တၭ, မိဂဲထုၪ့ထဲၩ့ဝ့ၫ လၧအလၩအဖၩ့ အဖၧၩ့လီၫ. ဘၪဎွံၪလၩ့အၥၭ လၧအဂဲးအဘၭ လအီၪဘၪတၭ, မိဂဲထုၪ့ထဲၩ့ဝ့ၫ လၧအစီၩ့အမၩ့ အဖၧၩ့လီၫ. 44 ဘၪဎွံၪလၩ့အၥၭနီၪ မွဲနးခီၫ့, မိဂဲထုၪ့ထဲၩ့ဝ့ၫနီၪ, မွဲနးၥၭ လီၫ. နးခီၫ့အီၪ, ဒဲနးၥၭ အီၪဝ့ၫဆ့လီၫ. 45 ဘဲၫနီၪအၥိၭ ဆၧကွ့ၭအၥၭ, ၦၡၩ လၧအဝံခိၪ စအၫဒၫ့ လဂၩနီၪ, ဆၧမၩကဲၪထၪ့ဝ့ၫ လၧၦအီၪ လၧၥၭမၧၫ့လီၫ. စအၫဒၫ့ လၧခဲၫ့ လဂၩနီၪ, မွဲ ၥၭ လၧအမၩမၧၫ့ထၪ့ဆၧလီၫ. 46 မၩအၥၭဘဲၫနီၪတၭ, ဆၧဘၪဆဲၫ့ လၧၥၭနီၪ, အီၪဝံအ့ၬ, မွဲဆၧဘၪဆဲၫ့ လၧနးခီၫ့ အီၪဝံဝ့ၫတၭ, ဆၧဘၪဆဲၫ့ လၧၥၭ အီၪထၪ့ဝ့ၫ လၧခဲၫ့လီၫ. 47 ၦၡၩ လၧအဝံခိၪ လဂၩနီၪ, ကဲၪထၪ့ဝ့ၫ လၧဂၪ့ခိၪယီၩ, ဘၪဆဲၫ့ လၧဂၪ့ခိၪလီၫ. ၦၡၩ လၧခဲၫ့လဂၩနီၪ, မွဲကဆါ လၧမူၭခိၪလီၫ. 48 ဘဲၫၦဘၪဆဲၫ့ လၧဂၪ့ခိၪ လဂၩ အၥိၭနီၪ, ၦလၧအဘၪဆဲၫ့ လၧဂၪ့ခိၪလဖၪနီၪ, မွဲဘဲၫနီၪၥိၭဆ့တၭ, ဘဲၫၦဘၪဆဲၫ့ လၧမူၭခိၪ လဂၩ အၥိၭနီၪ, ၦလၧအဘၪဆဲၫ့ လၧမူၭခိၪလဖၪနီၪ, မွဲဘဲၫနီၪၥိၭဆ့လီၫ. 49 ဘဲၫပန့ဘၪ ၦဘၪဆဲၫ့ လၧဂၪ့ခိၪ အခံးအဂၩ့ အၥိၭနီၪ, ပမိန့ဘၪ ၦဘၪဆဲၫ့ လၧမူၭခိၪ အခံးအဂၩ့ဆ့လီၫ. 50 ဖုၥံၪဝဲၥံၪဧ့, ယစံၭဆၧယီၩ, ဆၧၥွံၪ ဒဲဆၧယၪ န့ဘၪထဲၩ့ၥၫ ယွၩအဘၩ့အမုးၥ့ၪအ့ၬ. တၭ ဆၧလၧအအုၪၥ့ၪန့ဘၪထဲၩ့ၥၫ ဆၧအုၪလၥ့ၪဘၪနီၪ ၥ့ၪဆ့အ့ၬ. 51 ယိခွါ, ယလီၩဘၪ နၥံၪ လၧဆၧအီၪၥူၪ လမံၩ့ယီၩ ပလမံၫဘၪ ကိၭအဂၩ, မွဲလါနၫ့ဘိၩ, ပမိဘၪ ဆၧအၪ့လဲၩထဲၩ့ပၧၩ ကိၭဂၩဒ့ၭ, 52 လၧလဆိဖိၪ, လဖျၭမ့ၬ အဖၧၩ့နီၪ လၧခွ့ၩအထုၬ; အဂဲးဘဲၫယီၩ, ခွ့ၩ မိၥီၫထၪ့တၭ, ၦအၥံၫလဖၪ မိဂဲထုၪ့ထဲၩ့ လၧဆၧအုၪ လၥ့ၪဘၪ အဖၧၩ့တၭ, ပမိဘၪ ဆၧအၪ့လဲၩထဲၩ့ ပၧၩလီၫ. 53 အဂဲးဘဲၫယီၩ ဆၧလၧအအုၪၥ့ၪယီၩ မိဘၪကီၩ့ၥိၭထၪ့ ဆၧလၧအအုၪလၥ့ၪဘၪတၭ, ဆၧၥံၫၥ့ၪယီၩ မိဘၪကီၩ့ၥိၭထၪ့ ဆၧလၧအၥံၫလၥ့ၪဘၪလီၫ. 54 ထီးဆၧအအုၪၥ့ၪယီၩ အ့ၪကီၩ့ၥိၭထၪ့ယူၭ ဆၧလၧအအုၪလၥ့ၪဘၪတၭ, ဒဲဆၧၥံၫၥ့ၪယီၩ အ့ၪကီၩ့ၥိၭထၪ့ယူၭ ဆၧလၧအၥံၫလၥ့ၪဘၪနီၪ, ထီးနီၪလဖၧၫ့ ဆၧချဲၩ့ကွ့ၭအၥၭ မိလၧၫ့ထၪ့ဎွ့ၩထၪ့ဝ့ၫ, ဆၧၥံၫ လၩ့ဘၧၩ့ယူၭ လၧဆၧမၩနၧၩ့မၩစၪ အဖၧၩ့ ယူၭ. 55 ဆၧၥံၫဧ့, နဆၧဆူၪ အီၪခီၫခီၫလဲၪ. ဖျုဖၧၩ့ဧ့, နဆၧမၩနၧၩ့မၩစၪ အီၪခီၫခီၫလဲၪ. 56 ဆၧၥံၫအဆၧဆူၪ မွဲ ဆၧဒဲၩဘၭ တၭ, ဆၧဒဲၩဘၭ အစီၩ့အမၩ့ မွဲဆၧမၪလူၬ လီၫ. 57 အ့ၪမွဲ စံၭထၪ့အၪ့အူၭ ယွၩ လၧအဒုၭမၩနၧၩ့မၩစၪ ပဆၧ လၧပကဆါ ယ့ၫၡူၬဎရံၬ အကၠီၩ့နီၪဆံၭ. 58 မၩအၥၭဘဲၫနီၪတၭ, ထၧၫ့ဖုဝဲ ၥၭဘီၩ့ၥံၪဧ့, မွဲနၥံၪ ၥ့ၪယၫ လၧနၥံၪ မၩဆၧ လၧကဆါ အဖၧၩ့နီၪ, လမွဲဘၪ ဆၧပျီၩပျီၩတၭ, အီၪဂုးအီၪခၧၫ့, လဂဲၩဘၪနီၪ, ဒဲမၩ ကဆါ အဆၧမၩ အၪအၪဂီဂီ လထံၪဎးလဘီၩ့ဎးဆံၭ. 

ၥ ကီရံၫ့ 1 Corinthians 16

1 ဆၧဘၪဆဲၫ့ လၧဆၧအၪ့ထုၫ့ကီၪ့ လၧၦဆံၫ့ဎံၪလဖၪ အဂး, ဘဲၫယမၪလူၬဝဲၩ ဆၧအီၪကီၪ့လဖၪ အီၪဝ့ၫ လၧဂလ့ၡၫ အၥိၭနီၪ, မၩနၥံၪဝ့ၫ ဘဲၫနီၪၥိၭဆံၭ. 2 ယလ့ၩ အ့ၪထီၩ့ခိၬတၭ, ဘဲၫၥိၭ ဆၧအၪ့ထုၫ့ကီၪ့အလး ထီးအီၪ လဂ့ၩနီၪ; လၧဆၧလနွ့ၫ အဖၧၩ့ မုခၪ့ထံၭလနံၩ နီၪ, မွဲၦအီၪက့ၪကီၪ့ ဆၧလၧဆၧအီၪက့ၪကီၪ့ အလး ထီးဒၪ ယွၩ မၩဆၧၩ့ဝ့ၫ အၥိၭ ကိၭဂၩဒ့ၭ ဆုၬဆုၬဆံၭ. 3 ယ အ့ၪထီၩ့ခိၬတၭ, ထီးဒၪ ၦလၧအဘၪ နၥံၪအၥၭလဖၪနီၪ, ယမိအၪ့မၧၫ့ အလ့ၩဆိၬ နၥံၪ အခိးအတၩ ဒဲလံၬၥံၪလဲၥံၪ လၧယရုစလံၫ့လီၫ. 4 အ့ၪကြၨၭ ယလ့ၩ ယဝ့ၫဆ့တၭ, အဝ့ၫၥံၪ မိဘၪလ့ၩ လၧယၥိၭလီၫ. 5 ထီးယ အ့ၪလ့ၩခၫ့ဂၬ မၫစဒိနအၫနီၪ ယမိလ့ၩ လၧနၥံၪအအီၪ; အဂဲးဘဲၫယီၩ ယမိလ့ၩခၫ့ဂၬ မၫစဒိနအၫ လီၫ. 6 တၭ ဘဲၫၥိၭ နၥံၪ မိၥိၫ့ယၧၩ ထီးဒၪ ယလ့ၩဆၧ လစီၪ့စီၪ့နီၪ, ယမိအီၪလၧနၥံၪ အၥိၭ, ဘၪလဘၪ ယမိအီၪ လၧဆၧဂီးခၫ ထၧၫ့ထီယၫလီၫ. 7 အဂဲးဘဲၫယီၩ ဘိၩ့နဲၪ့ယီၩ, ယၥၭ လအီၪဘၪ လၧယမိဒၪဘၪ နၥံၪ လၧဖၧၩ့ၥၭ လါနၫ့ဘိၩ, အ့ၪဘၪ ကဆါအၥၭတၭ, ယယိလါ လၧယမိအီၪ လၧနၥံၪအၥိၭ လဆိလလးလီၫ. 8 မွဲလါနၫ့ဘိၩ, ယမိအီၪဒံၭ လၧအ့ဖစၧၭ ထီးအဘၪ ယဲဆံၫ အမုနံၩနီၪလီၫ. 9 အဂဲးဘဲၫယီၩ တရၫ့ လၧအလဲ, ဒဲလၧပမၩဆၧၥ့ၪ နီၪ, အီၪဝဲထၪ့ယူၭ အၥၭတၭ, ၦဂဲးလိၬတ့ၭလိၬ အၪဂၩလီၫ. 10 စထံမၥံၫ အ့ၪထီၩ့ခိၬ တၭ, ဘဲၫၥိၭ အမိအီၪလၧနၥံၪ အၥိၭနီၪ, ဘဲၫၥိၭ အထီး အၪ့ယိၪဆၧ လဂ့ၩတၭ, ယိ နၥံၪဝ့ၫဘီၪ. အဂဲးဘဲၫယီၩ အဝ့ၫနီၪ မၩ ကဆါအဆၧ ဘဲၫယမၩယဝ့ၫ အၥိၭနီၪဆ့လီၫ. 11 မၩအၥၭဘဲၫနီၪတၭ, မွဲၦၡၩ ထီးမၩကြၩ့ထမး အဝ့ၫ နးဂၩလဂ့ၩ; မွဲနၥံၪ ၥိၫ့ထၪ့ အဝ့ၫ မုၬမုၬ ဘဲၫအမိဂဲၫထီၩ့ လၧယအီၪ အၥိၭ, အဂဲးဘဲၫယီၩ ယယိလါ လၧအမိဂဲၫ လၧထၧၫ့ဖုဝဲၥံၪ အၥိၭလီၫ. 12 တၭ ယပဂၨၪထၪ့ ထၧၫ့ဖုဝဲ စအၫပီလၧၭ အခဲၫ့ ဆီၪ့ဆီၪ့လ့ၬ ဘဲၫၥိၭ အမိလ့ၩ လၧထၧၫ့ဖုဝဲ အၥိၭ လၧနၥံၪ အအီၪလီၫ. ဘိၩ့နဲၪ့ယီၩ, ဆၧမိလ့ၩဘၪအၥၭလၩလါ အ့ၬ. မွဲလါနၫ့ဘိၩ, အထီ အဂ့ၩအဘၪ အ့ၪဘၪတၭ မိလ့ၩဝ့ၫလီၫ. 13 အီၪခိၭဆံၭ, ဆၧၫ့ထုၪ့ဂုးခၧၫ့ လၧဆၧနဲၩ အဖၧၩ့ဆံၭ. မၩ နၥံၪအၥၭ ဘဲၫၦၡၩအၥိၭတၭ, အီၪဂုးခၧၫ့ ဆံၭ. 14 နၥံၪအဆၧမၩ ထီးအလူၬနီၪ, မွဲအအီၪ လၧဆၧအဲၪဆၧကွံၩ အဖၧၩ့ ဆံၭ. 15 စတ့ဖနၭ အဂံၪ့ဖိၪနီၪ, နၥံၪ ၥ့ၪယၫ အဝ့ၫၥံၪ လၧအမွဲ ဆၧၥၪဆိၫ လၧအခ့ၫယၫ အဖၧၩ့ တၭ, အထူၫအရူၫ အီၪဝ့ၫ လၧအလုအၪ့လုအီၩ ၦဆံၫ့ဎံၪလီၫ. ထၧၫ့ဖုဝဲၥံၪ ဧ့, ယအၪ့ကံၩ့အၪ့ယၫ နၥံၪ, 16 ဘဲၫၥိၭ နၥံၪ မိခိၭနၪ ၦဘဲၫနီၪၥိၭ, ဒဲၦလၧအမၩဆၧၩ့လိၬအၥၭ လၧပၧၩ, ဒဲဆၧမၩ ကိၭဂၩဒ့ၭဆံၭ. 17 စတ့ဖနၭ, ဒဲစဖီၫတနၫတၧၭ, ဒဲစအခ့ၫအကၧၭ ဂဲၫထီၩ့ဝ့ၫနီၪ, ယၥၭထိၬလီၫ. အဂဲးဘဲၫယီၩ နၥံၪအဆၧ လလၧၫ့လဎွ့ၩဘၪနီၪ, အဝ့ၫၥံၪ မၩလၧၫ့ထၪ့ဎွ့ၩထၪ့ ယူၭ. 18 အဂဲးဘဲၫယီၩ မွဲအမၩမုၬထၪ့ထဲၩ့ယူၭ ယၥၭ ဒဲနၥံၪအၥၭယူၭ, မၩအၥၭဘဲၫနီၪတၭ, ၦၡၩ ဘဲၫအဝ့ၫၥံၪ အၥိၭနီၪ ထိးဆၧၫ့ဝ့ၫဘီၪ. 19 ဆၧအီၪကီၪ့လဖၪ လၧအ့ၡၫ ချဲၩ့ဒုၪ့ နၥံၪလီၫ. စအကွံလၫ ဒဲနးပြံၫစံလၫ, ဒဲဆၧအီၪကီၪ့ အီၪဝ့ၫ လၧအဂံၪ့ဖၧၩ့လဖၪနီၪ, ချဲၩ့ဒုၪ့ နၥံၪ လၧအအၪ လၧကဆါ အဖၧၩ့လီၫ. 20 ထၧၫ့ဖုဝဲ ထီးအလူၬ ချဲၩ့ဒုၪ့ နၥံၪလီၫ. ချဲၩ့ဒုၪ့လိၬ နၥံၪအၥၭ လၧဆၧအဲၪဂါဆံၫ့ဎံၪဘီၪ. 21 ယၧၩ, စပီလူၫ ကွ့ၭဆၧ လၧယစူၪဒၪယဝ့ၫတၭ, ယချဲၩ့ဒုၪ့ဆၧလီၫ. 22 ၦအ့ၪလအဲၪဘၪ ကဆါ ယ့ၫၡူၬဎရံၬ လဂၩဂၩ တၭ, မွဲအဘၪ ဆၧဆိၪအၧၩ့ ဆံၭ. ကဆါ ဂဲၫဖီၩ! 23 ကဆါ ယ့ၫၡူၬဎရံၬ အခိးအတၩနီၪ မွဲအအီၪလၧနၥံၪ အၥိၭဆံၭ. 24 ယဆၧအဲၪဆၧကွံၩ မွဲအအီၪလၧနၥံၪ အၥိၭ ထီးအလူၬ လၧယ့ၫၡူၬဎရံၬ အဖၧၩ့ဆံၭ. အၩမံၩ့.